Адабиётдаги сиёсатдон, сиёсатдаги адиб / ADOLAT ижтимоий-сиесий газетаси\n1966 йилнинг бошлари анча ташвишли бўлди. 4-10 январь кунлари Тошкентда Ҳиндистон ва Покистон ўртасида музокаралар ўтказилиб, Тошкент Декларацияси имзоланди. Албатта, бу музокараларни ташкил қилишда ва ўтказишда Ўзбекистон раҳбарияти, хусусан, Шароф Рашидовнинг роли катта бўлди.\nМаълумки, Буюк Британия мустамлакаси бўлган Ҳиндистон мустақилликка эришди ва 1947 йил 15 август куни иккита мустақил давлат — Ҳиндистон ва Покистон ташкил топганлиги эълон қилинди. Ҳиндистоннинг диний мансублик асосида икки давлатга бўлиниб кетиши кўплаб муаммоларни келтириб чиқарди. Бўлиниш пайтидаги можароларда одамларнинг оммавий қирғин қилиниши узоқ йиллар давомида Ҳиндистон ва Покистон ўртасида ўзаро душманлик ҳиссини юзага келтирди. Ўз юртини ташлаб, бошқа худудларга кўчиш ҳам миллионлаб кишилар ҳаётига таъсир қилди, 17 миллион киши уй-жой ва мол-мулкидан айрилди. Ўзаро қирғин пайтида кўплаб кишилар ҳалок бўлди, фақат 1948 йил январигача 2 миллион киши жабр кўрди.\nШундай ҳолатда, икки давлатни яраштириш мақсадида 1966 йил январда Тошкентда, собиқ Иттифоқ Министрлар Совети раиси А.Н.Косигин воситачилигида, Ҳиндистон ва Покистон ўртасида музокаралар бўлиб ўтди. Музокаралар муваффақиятли якунланиб, Тошкент Декларацияси қабул қилингандан сўнг, 10 январь куни Ҳиндистон Бош вазири Л.Б.Шастри тўсатдан вафот этди.\nЛ.Б.Шастрининг тўсатдан вафот этиши турли миш-мишларни келтириб чиқарди. Ҳатто, ошпазлар томонидан заҳарланган деган тахмин ҳам пайдо бўлди. Москвадан зудлик билан катта комиссия жўнатилди. Комиссиянинг хулосаси, яъни Л.Б.Шастрининг юрак хуружидан вафот этганлигини аниқлаши барча миш-мишларга хотима ясади. Тошкентда кўча ва мактабга Л.Б.Шастри номи берилди, унинг бюсти ўрнатилди.\n1966 йил 3-5 март кунлари Тошкентда собиқ Ўзбекистон Компартиясининг XVII съезди бўлиб ўтди. Съездда Ш.Рашидов ўз мавқеини анча мустаҳкамлаб олди. Ўзбекистон Компартияси Марказий Комитети таркиби тўртдан бир қисмга ўзгарди, бир қатор область партия комитетларининг биринчи секретарлари алмаштирилди. Съезд Ш.Рашидовни кейинги муддатга Ўзбекистон Компартияси Марказий Комитетининг биринчи секретари этиб сайлади.\n1966 йил 29 мартдан 9 апрелгача Москвада партиянинг XXIII съезди бўлиб ўтди. Съездда Ш. Рашидов бошчилигида 140 нафар ўзбекистонлик делегатлар иштирок этди. Съезд Н.Хрушчёв ҳокимиятдан ағдарилгандан сўнг ўтказилган биринчи катта анжуман бўлса-да, анча зерикарли руҳда ўтди. Бу янги ҳокимиятга келган раҳбарларнинг иттифоқда бир маромдаги тинч ҳаётни (биринчи ўринда ўзлари учун) таъминлашга қаратилган интилиши билан изоҳланади.\nСъезддан ўзига хос таассуротлар билан қайтган Ш.Рашидов кундалик ишлар билан банд бўлди. 17 апрель куни у Тошкентда Белоруссия адабиёти ва санъати декадасининг тантанали очилиш маросимида қатнашди. Декада 25 апрель куни ёпилди. Декада кунлари Тошкентда турли учрашувлар, концертлар уюштирилиб, одамлар декада меҳмонларини катта таассуротлар ва яхши кайфият билан кузатишди. Ҳеч нарса эртаси тонгда юз берадиган фалокатдан дарак бермасди.\n1966 йил 26 апрелда тонгги соат 5 дан 23 дақиқа ўтганда Тошкентда Рихтер шкаласи бўйича 8-9 баллик зилзила юз берди. Ернинг қаттиқ қимирлаши 10-12 секунд давом этди. Бу 10 кв. км. майдондаги биноларнинг вайрон бўлишига олиб келди. Фақат ер қимирлаши горизонтал эмас, вертикал ҳолда юз берганлиги учун вайронгарчиликлар ва қурбонлар нисбатан кам эди. 8 киши ҳалок бўлди, юзлаб одамлар жароҳат олди.\nЗилзила оқибатида Тошкент шаҳрининг маркази деярли тўлиқ вайрон бўлди. 2 миллион кв.метрдан зиёд тураржойлар, 236 та маъмурият бинолари, 700 га яқин савдо ва умумий овқатланиш объектлари, 26 та коммунал корхоналар, 181 та ўқув юртлари, 36 та маданият идоралари, 185 та тиббиёт ва 245 та саноат корхоналари бинолари бузилди. 78 минг оила ёки 300 минг киши бошпанасиз қолди. Бутун йил давомида 7 баллгача бўлган ер силкинишлари такрорланиб, одамларни доимий безовта қилиб турди. Шундай ер силкинишлари 1966 йил 9 ва 24 майда, 5 ва 29 июнда, 1967 йил 24 мартда такрорланди.\nАйтиш лозимки, шу даврда Ш.Рашидов бошчилигидаги Ўзбекистон раҳбарияти жуда катта ташкилий ишларни амалга оширди. Зилзиладан кейин зудлик билан мингдан зиёд чодирлар (палатка) қурилди, 600 га якин вактинчалик магазинлар ва умумий овқатланиш жойлари ташкил қилинди. 15 минг оила ўз розилиги билан Ўзбекистоннинг бошқа шаҳарларига ёки бошқа республикаларга кўчирилди. Тошкентлик 23 мингдан зиёд болалар иттифоқнинг 94 та областларидаги оромгоҳларда дам олди.\n1966 йил қиш бошлангунча биринчи даражали вазифа бажарилди — 300 минг киши бошпана билан таъминланди. Жуда қисқа вақт, 3,5 йил ичида зилзила оқибатларини бартараф килиш вазифаси тўлиқ уддаланди. Тошкентда 2 миллион 200 минг кв. метр уй-жой қурилди. Шундан 1 миллион 800 минг кв.метр уй-жойни барча иттифоқдош республикалар ўз ҳисобидан бунёд этишди. Ҳатто, бошқа давлатлардан ҳам қурувчилар ёрдамга келишди. Масалан, 1963 йили 8 балли зилзилани бошдан кечирган Македониянинг (у пайтда Югославия таркибига кирарди) пойтахти Скопье шаҳридан ҳам ёрдамга келишди. Кейинчалик Тошкент ва Скопье биродарлашган шаҳарлар деб эълон қилинди, Тошкентда ўша даврнинг энг мода бўлган кийимларини сотадиган «Скопье» дўкони очилган эди.\nЎша даврда совет ташвиқоти кўпчилик кишиларни сафарбар қилишда катта роль ўйнаган бўлса-да, бугун зилзила гувоҳи бўлган тошкентликлар, кейин қурилишга келган бошқа оддий кишиларнинг хотираларини ўқиб, уларнинг асосий қисми бошига ташвиш тушган дўстига чин дилдан ёрдам бериш учун келганлигига, сиёсий ташвиқотнинг сохталигига қарамасдан, одамлар, халқлар, миллатлар оғир дамда бир-бирига беминнат ёрдам қўлини чўзишга қодир эканлигига амин бўламиз. Узоқ йиллар ўтгандан сўнг айрим раҳбарларнинг халқлар ўртасидаги бу дўстликка писандсизлик билан қараб, «Зилзиладан кейин қурилган уйларда четдан келиб, уни қурганларнинг ўзлари яшаб қолди», деган гаплари Тошкентни тиклашга беминнат ёрдам кўрсатган кишилар шаънига ҳақоратдек туюлади. Чунки, масалан, Тошкентга ёрдам фонди ташкил қилинган бўлиб, унга барча республикалар аҳолисидан 10 миллион рублдан ошиқ маблағ келиб тушган. Бу маблағнинг 5,5 миллион рубли зарар кўрган хусусий уйларни тиклаш учун одамларга бўлиб берилди. Бу кўплаб оилаларга совуқ тушгунча чодирлардан ўз уйларига кўчиб ўтиш имконини берди. 1 миллион рублга яқин пул мухтожларга ёрдам учун тарқатилди. Маблағнинг қолган қисми болаларга бепул овқат ташкил қилишга йўналтирилди. Зилзиланинг кўплаб гувоҳлари ёзиб қолдирганидек, ўша кунлари Тошкентда бирорта ўғрилик ёки оғир жиноят ҳоллари бўлмаган. Айтишларича, ҳатто жиноятчилар ҳам вақтинча ўз «касблари»ни тўхтатган экан. Жуда оғир табиий офатни бошдан кечирган, уни матонат билан енгиб ўтган тошкентликлар, оғир дамда ёрдамга келган бошқа юрт ва миллат вакиллари, кўлами бўйича ниҳоятда улкан қурилиш ишларининг бошида турган, Тошкентни нафақат қайта тиклаш, балки Шарқ машъалига айлантириш режаси билан тинимсиз ҳаракат қилган Ш.Рашидов шаънига бугун ҳам тасаннолар айтишимиз лозим.\nЗилзиладан кейинги тикланиш даврида ўзбек адабиёти ва санъати ўзининг юксак даражасини намойиш қилди. Ф.Раззақов “Коррупция в политбюро: дело “красного узбека” китобида бу ҳақда ёзувчи А.Устименконинг қуйидаги фикрларини келтиради: «Бу даврдаги ўзбек адабиёти чекка бир ўлка адабиёти эмасди. Бу даврда ўзига ҳеч қандай адабий эркинликни эп кўра олмайдиган Москва журналлари чекка ўлка журналлари бўлиб қолганди. «Звезда Востока» эса бундай эркинликларни ўзига эп кўрарди. Журналнинг 1966 йилги Тошкентдаги зилзила фожиасидан кейин чиққан сони мамлакатда жуда катта шов-шув ва қизиқиш уйғотди.\nШу йили кўплаб машҳур ёзувчи ва шоирлар ўз асарларини нашр этиш учун журналнинг навбатдаги сонига беришга, қалам ҳақини эса Тошкентни тиклаш фондига ўтказишга қарор қилдилар. Шундай ҳам қилдилар.\nЖурналнинг ҳар бир сони жуда қизиқарли чиқарди. Уни топишнинг иложи йўқ эди. Чунки унинг саҳифаларида ўша пайтда жуда машҳур бўлган А.Вознесенский, Б.Ахмадулина, Е.Евтушенко ва ҳоказоларнинг асарларигина эмас, балки Михаил Булгаков, Осип Мандельштам ва Исаак Бабель кабиларнинг ҳам асарлари (узоқ йиллар нашр қилинмаган) пайдо бўлди...\nЖурналнинг доимий муаллифлари орасида шоир Сергей Есениннинг қизи — ёзувчи Татьяна Сергеевна Есенина, «Уста ва Маргарита» романини нашр қилишга илк бор ҳаракат қилган адабиётшунос А.Вулис бор эди».\nШ.Рашидов шу даврда Москвага келганида таниш ёзувчилар ундан «Звезда Востока» журналининг шу сонини олиб келишини илтимос қилади. Айтишларича, Москвада журналнинг ўша сонини топиб бўлмасди.\nЛ.И.Брежнев даврида Ўзбекистонда ижтимоий соҳа ривожига энг катта таъсир кўрсатаётган восита пахта бўлиб қолаверди.\nАйнан шу йиллари пахта ҳосилдорлиги жуда секин ўсди. 1965 йили 3 миллион 903 минг тонна «оқ олтин» етказиб берган пахтакорларимиз кейинги йили 180 минг тонна кўп пахта берди. 1967 йили ҳосилдорлик деярли ўсмади, 1968 йили эса камайди ва 4 миллион 10 минг тоннадан камроқни ташкил қилди. Табиийки, Москвадаги раҳбарлар норозилик билдира бошлашди. Аслида бу даврда жуда эҳтиёткор бўлган Л.И.Брежнев республикалар раҳбарларини деярли ўзгартирмади. Ўрта Осиё республикаларидан фақат Қозоғистон Компартиясининг раҳбари алмашди: Л.И.Брежнев Қозоғистонда ишлаган пайтда у билан дўстлашган Д.Кунаев ҳокимиятга қайтарилди.\nШунга қарамасдан, Ш.Рашидов янги раҳбарият олдида ўз мавқеини мустаҳкамлашнинг ягона йўли пахта ҳосилдорлигини ошириш эканлигини яхши тушунарди. Натижада, бир қатор олимларнинг маслаҳати билан пахтанинг етилишини сунъий равишда тезлатиш учун кимёвий усулдан фойдаланишга катта эътибор қаратилди. Дифолиант восита сифатида бутифос кенг қўлланила бошланди. Албатта, бу экологик зарарли восита эканлигини Ш.Рашидов ҳам яхши биларди, аммо ўша пайтда Марказ билан республика учун фойдали муносабатлар ўрнатишнинг бошқа йўли йўқ эди. Марказнинг иродасига қарши бориш жуда тезлик билан ишдан олинишига олиб келишини ҳам Ш.Рашидов яхши тушунарди.\n1967 йил 6 ноябрда Ш.Рашидов 50 ёшга тўлди. Москва уни Ленин ордени билан мукофотлади. Аммо Ш.Рашидовнинг туғилган куни большевиклар даврининг энг асосий байрами — «Улуғ Октябрь социалистик революцияси» куни билан бир вақтга тўғри келганлиги сабабли кўпчилик учун «катта байрам»нинг соясида қолиб кетди. Республиканинг марказий газеталари, радио ва телевидение ҳам асосан «катта байрам»ни ёритиш билан банд эди.\nШу йиллари ўзбек адабиётининг бир қатор йирик вакиллари оламдан ўтди. 1966 йил 10 июлда ўафур ўулом, 1968 йил 25 майда Абдулла Қаҳҳор, шу йил 1 июлда Ойбек вафот этди. Ш.Рашидов ўзи ижодкор бўлганлиги учун бу катта авлод вакилларининг ҳаммаси билан яхши таниш, улар ижоди учун шароит яратишга ҳаракат қилган раҳбар эди. Шунга қарамасдан, кўп йиллар давомида Ш.Рашидов билан А.Қаҳҳор ўртасидаги муносабатлар тўғрисида, айниқса, ижодкор адабиётчилар орасида турли хил миш-мишлар тарқалди. Аммо, айтиш лозимки, ижодий нуқтаи назар ва принцип одамларни бир-бирига душман қилиб қўядиган бўлса, унда адабий танқид, танқидчилик деган тушунчаларнинг ўзи бўлмаслиги лозим эди. Агар Ш.Рашидов А.Қаҳҳорнинг «Қўшчинор чироқлари» ва «Тобутдан товуш» асарларини танқид қилган бўлса, бу ижодкор ва коммунист сифатида Ш.Рашидовнинг қараши, худди шундай, А.Қаҳҳорнинг ҳам Ш.Рашидов тўғрисида ёзганлари унинг шахсига эмас, ижодига қаратилган эди. Айтиш лозимки, А.Қаҳҳор нафақат истеъдодли ёзувчи, балки тўғрисўз киши ҳам бўлган.\nШ.Рашидов А.Қаҳҳорни ва у сингари ўз позициясига эга бўлган ижодкорларни расман қўллаб-қувватлаш имкониятига эга эмасди. Чунки у фақат ёзувчи эмас, айни пайтда, Ўзбекистон Коммунистик партиясининг раҳбари ҳам эди. Аммо Ш.Рашидов улар совет режими томонидан жазоланмаслиги ва маълум маънода ўзини ҳимояланган ҳис қилишлари учун қўлидан келганича ҳаракат қилган. Айниқса, Н.Хрушчёвни ҳокимиятдан ағдариб, ўрнига келган партия аппаратчилари “илиқлик” даврида мамлакатда, биринчи навбатда, зиёлилар орасида кенг тарқалган ҳурфикрликни йўқ қилиш йўлини тутган бир пайтда, ҳурфикрликни қўллаб-қувватлаш Ш.Рашидов учун осон эмасди. Аммо Ш.Рашидов уларнинг ҳақлигини яхши тушунарди. Бу ҳақда россиялик ёзувчи ва журналист Фёдор Раззаков шундай ёзади: «Бу даъволарнинг кўплари ҳақиқат эканлигини Ш.Рашидов тушунмасди, деб ўйлаш соддалик бўларди: у Қаҳҳордан ёш бўлсада (10 ёшга кичик эди), маълумоти ундан кам эмас, зукко инсон эди. Аммо Ш.Рашидов СССР таркибидаги йирик (Ўрта Осиёдаги энг катта) республикалардан бирининг раҳбари ҳам эди, шу сабабли кўпинча у ўз фаолиятида фақат ўзининг шахсий эътиқодига эмас, Москвадан жўнатилган йўл-йўриқлар каби ўзга омилларга таянишга мажбур эди. Масалан, агар Қаҳҳор (унинг бошқа издошлари ҳам) республикадаги ҳолат бўйича ўз танқидини фақат ўзига маълум бўлган фактларга асосланиб айтган бўлса (унга унчалик кўп нарса маълум бўлмаган), Ш.Рашидов ундан анча кўп ахборотга эга эди ва шунинг учун у муаммони совет режими танқидчиларига нисбатан анча кенг тасаввур қиларди. Аммо Ш.Рашидовда ўз фикрларини республика жамоатчилиги билан ўртоқлашиш имконияти йўқ эди, шу сабабли у қилиши мумкин бўлган ягона иш — либерал кайфиятдаги зиёлиларга, уларнинг кўплаб қарашларига қўшилиши ҳақида ишора қилиш эди. Қаҳҳор ўзининг танқидий қарашлари авжига чиққан бир пайтда Ўзбекистон раҳбарлари томонидан ҳар томонлама сийлангани шу сабабли эмасми? 1966 йили унга Ҳамза номидаги давлат мукофоти, бир йилдан кейин эса Ўзбекистон халқ ёзувчиси унвони берилди».\nБунга қўшимча қилиб шуни айтиш мумкин: ўз қарашлари учун «таъқиб қилинган» А.Қаҳҳорга Ўзбекистоннинг энг юқори лавозимлардаги раҳбарлари учун қурилган 10 та уй (коттеж)дан биттаси берилди, 1967 йил сентябрда А.Қаҳҳор таваллудининг 60 йиллиги Алишер Навоий номидаги опера ва балет театри биносида тантанали нишонланди (бундай шараф ёзувчиларнинг ҳаммасига ҳам насиб қилмаган). А.Қаҳҳорнинг касаллиги оғирлашганда Ш.Рашидов самолётда ўша даврда Ўзбекистоннинг тўрт-бешта раҳбарлари даволаниши мумкин бўлган Кремлнинг ёпиқ касалхонасига ётқизди ва Ўзбекистон ССР Министрлар Советининг ходимлари у кишининг ҳолидан доимий хабар олиб турди. 1968 йил 25 майда А.Қаҳҳор вафот этганда Ш.Рашидов махсус самолёт ташкил қилиб, унинг майитини Тошкентга олиб келтирди ва Чиғатой қабристонида катта иззат-ҳурмат билан дафн этилди. Бунда Ш.Рашидов ўзининг А.Қаҳҳор ижоди ва шахсига муносабати қандай бўлишидан қатъи назар, юксак сиёсий маданияти ва ноёб инсоний фазилатини намоён қилди. Кейинчалик ёзувчи ва шоирларимиз, умуман, ижод аҳлининг кўпчилиги Ш.Рашидов давридаги Абдулла Қаҳҳор сингари «таъқиб қилинишни» орзу қилган бўлса, ажаб эмас.\nШу маънода, Шароф Рашидов республиканинг барча раҳбарлари орасида энг ўқимишли, маданиятли, ўзгалар фикрини ҳурмат қиладиган, кескин шароитлардан чиқиш йўлини топа оладиган ва доим келишувга тайёр бўлган уддабурон сиёсатчи эди. Бу хислатларсиз Ш.Рашидов республика мустақил бўлмаган шароитда бунчалик узоқ вақт — чорак аср давомида ҳокимият тепасида турмаган бўларди.\nШароф Рашидов совет мустабид тузумида улғайди, унга хизмат қилди. Аслида ватанда, замонда яшаб, шу замоннинг воқеаларига дахлдор бўлмасликнинг иложи йўқ. Фақат ҳар бир киши ўзи эгаллаган мавқеига қараб кўпроқ ёки камроқ дахлдор бўлади, унинг жавобгарлик даражаси ҳам шу билан ўлчанади. Шароф Рашидов эса узоқ вақт жуда катта мавқега эга бўлган шахс эди. У тўққиз йил Ўзбекистон ССР Олий Совети Президиумига, салкам йигирма беш йил Ўзбекистон Компартияси Марказий Комитетига раҳбарлик қилди. Шароф Рашидов ўзининг 66 йиллик умрининг ярмидан кўпини бевосита республикани бошқаришга, уни ривожлантиришга, халқ фаровонлигини оширишга сарфлади.\nШ.Рашидов ёзувчи сифатида ҳам ўз даврини, шу давр муаммолари, қувонч ва ташвишларини ёритишга ҳаракат қилди. У социалистик реализм бутун маданият учун ягона тўғри усулга айланган советлар даврининг ёзувчиси эди. Бу ҳақда таниқли олим ўайбулла Саломов шундай ёзган эди: «Шароф Рашидов шунчаки, қатордаги бир адиб эмас. У, ўзи хоҳлайдими-хоҳламайдими, адабиётдаги сиёсатдон ва сиёсатдаги адиб эди».\n1992 йил Ш.Рашидов таваллудининг 75 йиллигига бағишланган тантанада Ўзбекистон Республикаси Биринчи Президенти Ислом Каримов сўзга чиқиб, жумладан, шундай деган эди: «Шароф Рашидов бизга ва келажак авлодларга катта мерос қолдирди. Бу мероснинг моҳияти — Шароф Рашидовнинг табиатан камтар, ҳалол, покиза ва ажойиб инсоний фазилатларга эга бўлган раҳбар сифатидаги ибратидир. Рашидов — ўзбек номини улуғлаш учун унинг энг юксак фазилатларини намоён қилишга жонини фидо этган инсондир. Шу туфайли халқимиз юрагидан муносиб жой олган ва унинг меҳрига сазовор бўлган».\n1992 йили шу тантаналарда иштирок этиш учун Ўзбекистонга кўплаб меҳмонлар, қўшни республикалардан Ш.Рашидовнинг сафдошлари, улар қаторида Қозоғистон Компартияси Марказий Комитетининг собиқ биринчи секретари Д.Кунаев ҳам келади. Айтишларича, Д.Кунаев Тошкент метросида сайр қилиб, «Халқлар дўстлиги» (ҳозирги «Бунёдкор») бекатидан «Мустақиллик майдони» бекатигача келади ва Ш.Рашидов дастлаб дафн этилган Ўзбекистон тарихи давлат музейи қаршисидаги майдонни зиёрат қилиб, кўпчиликнинг қалбидан чуқур ўрин олган гапни айтади: «Шароф Рашидов ўлган эмас, Тошкентда шундай биноларни қурган инсон ҳеч қачон ўлмайди!». Бу Шароф Рашидовни жуда яхши билган ва ҳурмат қилган кишининг чин дилдан айтган самимий ва ҳаққоний гапи эди.\nҚУЧОҚ ОЧИБ, ХАЛҚ ИЧИГА БОРГАНДА......\nҚадимги аждодларимиздан қолган тош битикларда боболаримизнинг буюк раҳнамолари халқни халқ қилиш учун “тунлар ухламадим, кундуз ўтирмадим&rdq...\nУятсизда ғурур бўлмайди\nУйдан чиқаётиб, маҳалладош отахонга кўзим тушди. Ёнида кенжа ўғли. Ҳали ўттизга кирмаган-у, соқол қўйиб олган. Хуллас, отасида соқол йўғ-у, боласи ...\nОилалар мустаҳкамлиги — жамият тараққиётининг гаро...\nИстиқлол йилларида оналик ва болалик муҳофазаси мамлакатимизда олиб борилаётган ижтимоий сиёсатнинг муҳим йўналишларидан бирига айланди....


№ 7 дан: 20.01.2018\nФирибгарлик ҳам ўғрилик\nТўкис ҳаёт кечириш тинимсиз меҳнат ва сабр-тоқат талаб қилади. Агар бирор кимса сизга осон бойиш, мўмай даромад топишни таклиф қилса, билинг¬ки, сиз фирибгарга дуч келдингиз. Жиноят турлари ичида энг кўп учрайдигани ҳам фирибгарликдир. Алдов, таъмагирлик, туҳмат йўли билан ўзганинг мулкига эгалик қилиш кишилик жамияти билан бир пайтда пайдо бўлган. Айни чоғда эса фирибгарликнинг юздан ортиқ тури мавжуд.\n— Кечки пайт уйда ўтирсам, бир нотаниш киши қўнғироқ қилиб, ўзини ¬Феруз деб таништирди, — дейди Ўзбекистон Республикаси Жиноят кодексининг тегишли бандлари билан айбдор деб топилган Аброр Салимов (исм-шарифлари ўзгартирилди). — Синглиси М.Маликованинг ўқишга киришига кўмаклашишимни сўради. Мен унга Бухоро муҳандислик-технология инс¬титутига кирита олишимни, эвазига 1100 АҚШ доллари миқдорида пул бериши лозимлигини айтдим. Эртаси куни Феруз Маликов билан Бухоро автомобиль ва йўллар коллежи биноси олдида учрашдик. Ёлғонларим ишончли чиқиши учун дўстим Воҳид Нарзиевни ўша институт ўқитувчиси сифатида олиб бордим. Воҳид унга синглисини Давлат тест марказидаги танишлари орқали "супер контракт" асосида ўқишга киритишини айтди. Феруз бошланишига деб бизга 500 АҚШ доллари бериб кетди. 300 долларини Воҳидга бериб, 200 долларини ўзим олдим. Аслида Давлат тест марказида ҳеч қандай танишимиз йўқ эди. М.Маликовани қандай ўқишга қўйишни ҳам билмасдик.\nОрадан бироз вақт ўтиб, ишлари нима бўлаётганини сўраган Ферузга, синглингнинг ишини ҳал қилиш учун Тошкентга бориб-келиш харажатларини тўлашинг керак, дедим. У Марказий бозордаги "Азамат" савдо дўкони ёнида менга 100 АҚШ доллари келтириб берди.\nКейинроқ ўзимизни Тошкентдан қайт¬гандек кўрсатиб, синглингнинг ўқиши ҳал бўляпти, қолган пулни ҳам бермасанг бўлмайди, деб ундан яна 500 АҚШ доллари олдик. Ёлғонни ростга айлантириш мақсадида Б.Чориевдан М.Маликованинг ўқишга кирганлиги тўғрисидаги маълумотни давлат тест маркази номидан қалбакилаштириб беришини сўрадим. У таклифимга рози бўлиб, Бухоро давлат университетидаги абитуриентлар учун чиқарилган эълонлар доскасидан Давлат тест марказининг имзоси ва муҳрини суратга олиб, Когон шаҳридаги компьютер хоналардан бирида тайёрлаб берди. Бу вақт оралиғида Ф.Маликовдан олинган пулларни ҳаётий заруратларимиз учун сарфлаб, сўраганида қайтариб бера олмадик...\nСинглиси ўқишга кирмаганлиги ва алданиб қолганлигини билган Ф.Маликов фирибгарларга берган пулларини қайтаришга қанчалик уринмасин, беҳуда сарсон бўлгани қолди. Бироқ жиноий гуруҳнинг фаолияти ҳам узоқ давом этмади. Ҳуқуқ-тартибот идоралари ходимлари саъй-ҳаракати билан уларнинг қилмиши фош этилди. Муқаддам судланиб, "Муносиб хулқ-атворда бў-лиш ҳақидаги тилхат" эҳтиёт чораси сифатида қўлланилиб, огоҳлантирилган бўлишига қарамай, А.Салимов ҳамда В.Нарзиевлар яна қасддан жиноят содир қилиш йўлига ўтиб, бир гуруҳ бўлиб, алдаш ва ишончни суиистеъмол қилиш йўли билан, ўзганинг мулкини талон-торож қилган, хавфли рецидив фирибгарлик, пора олиш, компьютер техникасидан фойдаланиб, ҳужжатларни қалбакилаштириш ва ундан фойдаланиш жиноятларини содир этган. Улар Ўзбекистон Республикаси Жиноят процессуал кодексининг 168-моддаси ¬тегишли банд¬лари билан айбдор деб ¬топилди. Суд ҳукми билан Аброр ¬Салимов ва унинг жиноий шериги ¬Воҳид Нарзиевга 4 йилга озодликдан маҳрум қилиш жазоси тайинланди.\nЮқорида келтирилган фирибгарлик ишини мушоҳада қиларканмиз, маш¬ҳур немис мутафаккири Гётенинг қуйидаги ҳикматли сўз¬лари ёдимизга тушади: "Одам ҳеч қачон алданмайди, ўз-ўзини алдайди, холос".\nФирибгардан жабр кўраётганлар ҳам машаққатсиз ютуққа эришиш, ўқимай олим бўлиш, осон пул топишни кўзлаб, ноқонуний хатти-ҳаракатларни сезсалар-да, жимгина кўз юмиб, ўз фойдаларини ўйлашган. Оқибати эса ўзингизга маълум. Ф.Маликов ҳам ўз манфаатини кўзлаб, мавжуд қонунларни четлаб ўтиб, пора берган. Фақат пешонаси деворга теккандан сўнггина, алдангани маълум бўлиб, тегишли органларга мурожаат қилган. Ваҳоланки, бошига тушган бу кўргуликларга, аввало, унинг ўзи сабабчи. Қонун ҳамма учун баробар ва унга ҳамма амал қилиши шарт. Қонунларга беэътибор бўлмаган инсон эса ҳеч қачон бундай ачинарли ҳолатга тушиб қолмайди.\nЖўрабек ЖУМАЕВ, Бухоро шаҳар ИИБ тергов бўлими терговчиси, капитан Наргиза ҚУВОНЧЕВА, "Бухоронома" мухбири


Эрнинг хотини олдидаги муомалавий бурчлари (тўртинчи мақола)\n16:00 / 26.07.2019 2484 pdf Ўқиш режими + -\nЭр ҳайз, нифос ва истиҳозага ўхшаш нарсаларнинг шаръий ҳукмларини ва бошқа диний илмларни ўзи ўрганиб, аёлига ҳам ўргатиши керак.\nﯛ ﯜ ﯝ ﯞ ﯟ ﯠ ﯡ ﯢ ﯣ ﯤ\n«Эй иймон келтирганлар! Ўзингизни ва аҳлу аёлингизни ёқилғиси одамлару тошдан бўлган ўтдан сақланг» (Таҳрим сураси 6‑оят).\nАҳлу аёлини, фарзандларини диндор қилиб тарбиялаш оила бошлиғининг Аллоҳ таолонинг олдидаги бурчи эканига юқоридаги ояти карима ёрқин далилдир. Одамлар орасида «Ўзингни бил, ўзгани қўй» деган номаъқул гап юради. Лекин шариат бўйича эр хотин учун, ота болалар учун масъул бўлиб, Қиёматда Аллоҳ таолонинг ҳузурида жавоб беради.\nХотинига диний таълим бериш ва одоб ўргатиш ҳам эрнинг энг муҳим вазифаларидан биридир. Агар хотиндан баъзи одобсизликлар ўтса, эр яхшилик билан уни тарбия қилади ва одоб чораларини қўллайди.\nЭр хотинига аҳли сунна ва жамоа мазҳаби ақийдасида яхшилаб таълим беради. Унинг қалбидаги бидъат ва хурофотларни кетказади. Ибодатларни ўз вақтида ихлос билан адо этишга одатлантиради. Ҳайз, нифос ва истиҳоза каби аёлларга хос бўлган масалаларни пухта ўрганиб олишини таъминлайди.\nЭр хотини билан бўладиган жинсий алоқанинг барча ҳукм ва одобларини яхшилаб ўрганиб, уларга амал қилиши керак.\nЖинсий тарбия муҳим масалалардан бўлганлиги учун Аллоҳ таоло уни Қуръонда зикр қилган. Расулуллоҳ соллаллоҳу алайҳи васаллам ўз ҳадисларида бу тарбияга аҳамият берганлар. Ўша таълимотларни мукаммал ўрганиб уларга амал қилиш, керак бўлса, аёлга ҳам бу масалаларни ўргатиш эрнинг бурчидир.\nЭр хотинига нисбатан кечиримли бўлиши керак.\nХотиндан баъзи хатолар ўтганда эр уни кечиради. Хотинга муҳаббат, ҳурмат, одоб-ахлоқ асосида муомала қилади, ширинсухан, очиқ чеҳра, кўнгли кенг бўлади. Эр ўз хотинининг айбларини беркитувчи бўлади.\nАллоҳ таоло «Шууро» сурасида шундай деб марҳамат қилади:\n«Ким афв этиб, ислоҳ қилса, унинг ажри Аллоҳнинг зиммасидадир» (40‑оят).\nАфв этиш, тажовузкорни жазолаш имконига эга бўла туриб, бағрикенглик билан уни кечириб юборишдир. Ким аёлдан ўч олишга қодир бўла туриб, уни афв этса, сўнгра ишни ислоҳ қилишга уринса, унга Аллоҳ таолонинг ҳузурида ажру савоблар бўлади.\nАллоҳ таоло «Бақара» сурасида бундай деб марҳамат қилади:\nﯵ ﯶ ﯷ ﯸﯹ ﯺ ﯻ ﯼ ﯽﯾ ﯿ ﰀ ﰁ ﰂ ﰃ\n«Ва афв қилишингиз тақвога яқиндир. Орангиздаги фазилатни унутманг. Албатта, Аллоҳ қилаётган амалларингизни кўриб турувчидир» (237‑оят).\nМусулмонлар, айниқса, эр‑хотинлар ҳар қандай ҳолатга тушганларида ҳам, ўз ораларидаги фазлни унутиб қўймасликлари лозим.\nЭр хотинига нисбатан кечиримли бўлиши кераклиги ҳақида сўз кетганда доимо ҳазрати Умар розияллоҳу анҳуга хотинидан шикоят қилиб келган одам ҳақидаги ривоят эсга келади. Уни кишиларга кўп марта айтиб берганман. Ҳозир эса уни «Муаммосиз оила» номли китобдан таржима қилиб бермоқчиман:\n«Бир киши Умар ибн Хаттобникига ўз жуфти ҳалолининг бадхулқлигидан шикоят қилиб келди. Унинг дорвозаси олдида чиқишини кутиб турди. Бирдан ичкаридан Умарнинг хотини унга тил чўзаётганини, унга қаттиқ-қуруқ гаплар айтаётганини эшитиб қолди. Умар сукут сақлар, аёлга гап қайтармас эди. Ҳалиги киши ортига қайтди. Ичида: «Мўминларнинг амири бўла туриб, шиддат ва салобатда донг таратган бўла туриб, Умарнинг ҳоли шу бўлса, мен хафа бўлмасам ҳам бўлаверар экан», – деди. Умар чиқиб, унинг қайтиб кетаётганини кўрди ва олдига чақирди-да:\n«Менда нима ишинг бор эди?» – деди.\n«Эй мўминларнинг амири! Мен сизга жуфти ҳалолимнинг бадхулқлигидан, тилининг ёмонлигидан шикоят қилгани келган эдим. Сизнинг жуфти ҳалолингиз ҳам ўшандай эканини билиб, «мўминлар амирининг ўз аёли билан ҳоли шу бўлса, менга нима бўлибди», деб ортга қайтдим», – деди.\nШунда Умар розияллоҳу анҳу унга қараб шундай деди:\n«Ҳой биродар! Мен унинг менда ҳаққи борлиги учун чидайман. У менинг таомимни пиширувчи, нонимни ёпувчи, кийимларимни ювувчи, болаларимни эмизувчидир. У билан қалбим ҳаромдан сокинлик топади. Шунинг учун унинг гапларига ва қилмишларига чидайман».\n«Эй мўминларнинг амири! Менинг жуфти ҳалолим ҳам шундай», – деди ҳалиги киши.\n«Бас, унга нисбатан чидамли бўл, эй биродар, бу қисқа муддатдир», – деди Умар розияллоҳу анҳу».\nЭр хотинининг оила аъзоларига яхшилик қилиши лозим.\nЭрнинг ўз хотинига яхшилик қилиши сирасига унинг ота‑онасига ва бошқа қариндошларига яхшилик қилиши ҳам киради. Зотан, эрнинг уларга яхшилик қилиши шариатнинг талаби. Ота‑онага яхшилик қилиш ва қариндошларга силаи раҳм қилиш қанчалик аҳамиятга эга эканини ҳар бир мусулмон яхши билади. Келин учун эрининг отаси ота ўрнида, онаси она ўрнида бўлганидек, куёв учун ҳам аёлининг отаси ота ўрнида, онаси она ўрнида бўлади. Шунингдек, бошқа қариндошлар, амакилар, аммалар, тоғалар, холалар ва ҳоказолар ҳам.\n«Бахтиёр оила» китобидан\nУмида 23:34 / 13.06.2020\nЖуда керакли маълумот олдим рахмат\n14:40 / 26.07.2019 2704\nЧўмилишга борганда ...\n17:00 / 26.07.2019 3148\nТуғилган фарзанд қиз бўлса (иккинчи мақола)\n. .Оиша розияллоҳу анҳодан ривоят қилинади.Расулуллоҳ соллаллоҳу алайҳи васаллам .Албатта, аёллар эркакларнинг туғишганларидир,, дедилар.Термизий ривоят давоми...\n2189 11:05 / 21.12.2019\nРисоладаги эр ва хотин\nДинимизда оилалар тинч бўлиши учун эркак ва аёлга ҳуқуқлар берилиши билан бирга уларнинг зиммасига масъулиятлар юкланган. Эрхотин динимиз кўрсатмаларига амал давоми...\n1588 13:00 / 20 март\nАллоҳ таолонинг ваъдаси ҳақ\n.Мискинга ва йўқсил йўлчи,нинг ҳаққини ҳам адо эт..Мискин, ndash ҳаёт ўтказишда моддий жиҳатдан қийналиб қолган камбағал одам..Йўқсил йўлчи, ndash ўз юртида бойбадавлат давоми...\n635 17:00 / 16 февраль\nТўй тугаб, меҳмонлар тарқалиб кетгандан сўнг, одатда, куёвнинг алоҳида тайёрланган хонада кутиб ўтирган келин ҳузурига дастлаб киришига алоҳида эътибор берилиши давоми...\n9928 17:30 / 16.03.2019


Юртимиздаги юзлаб кўҳна ва бетакрор обидалар асрлар мобайнида жаҳон аҳлини лол қолдириб келмоқда. Шу боис уларни ўрганиш, муҳофаза қилиш, келажак авлодга бус-бутун етказиш муҳим вазифалардан саналади. Бундай қадамжолар Ўзбекистон Республикасининг “Маданий мерос объектларини муҳофаза қилиш ва улардан фойдаланиш тўғрисида”ги Қонуни билан ҳуқуқий муҳофазага олинган. Нурота туманидаги Чашма зиёратгоҳи ана шундай табаррук масканлардан биридир.\nДушанбеда Ўзбекистон саноат маҳсулотлари кўргазма-ярмаркаси иш бошлади\n17 апрель куни Тожикистон пойтахтида Ўзбекистон саноат маҳсулотларининг биринчи кўргазма-ярмаркаси иш бошлади. Икки мамлакат савдо-саноат палаталари ҳамда “Ўзэкспомарказ” Миллий кўргазмалар компанияси ушбу тадбирнинг ташкилотчилари ҳисобланади.


7та оддий усул юзимизни озғинроқ кўрсатади | LifeHaq.uz\nОдатий рецептларга бир-иккита махсус усулни қўшинг.\nОзиш – осон вазифа эмас, айниқча тананинг маълум бир қисми ёқмаган ҳолатда. Зеро, вазн фақат қорин ёки бўксаларда эмас, балки бутун организмда йўқолади. Шунинг учун тўлишган юзни ўзгартириш жуда қийин ва бу асабга тегади. Лекин бунинг ҳам йўли бор.\n1. Юз учун машқлар\nЮз гимнастикаси яхшироқ кўринишга ёрдам бериб, кексайишга қарши курашади ва мушакларни кучлироқ қилади.\nАйрим тадқиқотларга кўра, машқларнинг мунтазам равишда бажарилиши мимика мушаклари тонусини яхшилайди ва юз янада озғин бўлиб кўринади.\nАсосий машқлар қуйидагича:\nЯноқларингизни шиширинг – аввал иккала томонни, сўнгра навбати билан ҳар бирини.\nЛабларингизни бир нуқтага жамланг, сўнгра уларни очмаган ҳолда шу “нуқтани” ҳар томонга ҳаракатлантиринг.\nТишларингизни жипслаштириб, кенг жилмайинг. Бир неча сония давомида юзни шундай ҳолатда сақлаб туринг.\nЮз гимнастикаси мимика мушакларини зичлаштиргани боис юз ёшроқ бўлиб кўринади. Бироқ, бунинг учун камида саккиз ҳафта давомида кунига икки маротаба шуғулланиш керак.\nЮз машқлари ёғни эритишига ёрдам бериши борасида тадқиқотлар ҳозирча ҳеч қандай маълумот бермаган. Лекин мушаклар тонуси зарар қилмайди, қувват тўла мушаклар эса юзни янада таранглаттиради.\n2. Кундалик кардио-машқлар\nЮздаги ёғлар кўпинча ортиқча вазн асорати ҳисобланади. Озиш доим тананинг ҳамма қисмларига таъсир қилади, шу боис вазн йўқотсангиз, юзингиз ҳам ўзгаради.\nКардио-машқлар, бу – юрак уришини сезиларли даражада тезлаштирадиган аэроб машқлар. Бу озишнинг энг самарали усулларидан бири: кўплаб тадқиқотларда вазн йўқотишда кардионинг аҳамияти тасдиқланган. Машқлар қанча мунтазам бажарилса, шунча кўп вазн йўқотасиз.\nОртиқча килограммларга қарши курашда асосий нарса, бу – доимийлик. Ҳафтасига 150-300 дақиқа кардио озишга ёрдам берадиган меъёрдир. Бу кунига атиги 20-40 дақиқани ташкил қилади.\nЮгуриш, сузиш, велосипед ва тез қадам билан сайр қилиш – буларнинг бари кардио. Ишга пиёда боришга ёки йўлнинг маълум қисмини транспортсиз босиб ўтишга ҳаракат қилинг. Нима учун айнан ишга боришда? Чунки бу вазиятда шошиласиз ва тезроқ қадам босасиз, қайтишда эса бемалол юрасиз.\n3. Сув, сув ва яна сув\nЙўқ, кунига саккиз стакан сув ичманг. Бу меъёрга амал қилиш шарт эмас, аммо чанқоқни ҳис қилмаслик зарур. Етарлича сув ичаётганингизни қандай тушуниш мумкин? Стол устига сув солинган бутилка ёки кружкани қўйиб, ҳар сафар нимадир чайнаш истаги юзага келганида, чарчоқ ёки ноқулайликни ҳис қилганда бир қултум сув ичинг. Яна ичгингиз келса, ичинг.\nСуюқлик миқдори етарли бўлмаса, озолмайсиз.\nГап юз ёки бошқа нарса ҳақида кетаётгани муҳим эмас. Бир тадқиқотда маълум бўлишича, нонушта чоғида ичилган сув калориялар истеъмолини 13 фоизга камайтиради. Мунтазам равишда етарли миқдорда сув ичиш метаболизмни тезлаштиради, яъни кўпроқ калорияларни эритишга ва озишга ёрдам беради.\nАгар суюқлик доим етарли бўлса, организмнинг сувни ушлаб қолишга эҳтиёжи бўлмайди. Демак, юзни катта қилиб кўрсатадиган шишлар ҳам камроқ бўлади.\n4. Алкоголдан воз кечинг\nАлкоголь миқдорининг ҳар қандай оширилиши юзни шишириши мумкин. Ҳаммада алкоголга таъсирчанлик турлича бўлгани учун айримларга ҳаттоки бир бокал вино ҳам тақиқланади.\nАлкоголь ичимликларда ҳамда уларнинг ёнидаги газакларда калориялар жуда кўп, шунинг учун ичкилик – сезиларсиз вазн йиғишнинг сабабларидан биридир.\nКўзгуда чиройли юзни кўришни истасангиз, ўзингизни қўлга олинг ва ичкиликка ружу қўйманг.\n5. Содда углеводларни камайтиринг\nЯна ўша гап: шакар, пишириқ ва арзон макаронлар фойдасиз калорияларнинг манбаи. Нафи йўқ, аммо ёғи кўп.\nБу маҳсулотларда хом ашё тозаланганидан кейин фойдали озуқа моддалари ва клетчатка қолмайди. Клетчатка йўқлиги туфайли улар тезда ҳазм бўлади ва қондаги қанд миқдорини оширади. Сўнгра у яна тезда пасаяди ва очлик ҳиссини уйғотади. Очиликни конфет ёрдамида йўқотишга уриниб, арғимчоқни ортга итарамиз: тез орада яна битта конфет ейиш истаги юзага келади.\nСодда углеводларнинг айнан юздаги ёғга таъсирини аниқлаб берган биронта ҳам тадқиқот мавжуд эмас. Бироқ мантиқан ўйланса, содда углеводлар мураккабига алиштирилса, вазн йўқотилиши осонроқ кечади.\n6. Тўлақонли уйқу\nКам ухлайдиганлар вазн орттиради. Ва аксинча.\nБиз кўпинча уйқу танқислиги егулик билан қондирамиз. Натижада, ортиқча вазн яноқларимизда қўним топади. Етарлича ухламаслик стресс гормони саналган кортизолнинг қондаги миқдорини оширади. Унинг организмда мавжуд бўлишидан қоладиган салбий асорат, бу – вазн ортиши.\nТадқиқотларга кўра, юқори даражадаги кортизол метаболизмни секинлаштириши туфайли калориялар қайта ишланмайди ва ёғ шаклида тўпланади.\nТўлақонли уйқу эса килограммларни йўқотишга ёрдам беради. Мукаммал мақсад – саккиз соат тўлақонли уйқудан иборат.\n7. Камроқ туз истеъмоли\nТанангизда, жумладан юзингизда пайдо бўлган шишлар жуда кўп туз истеъмол қилишингиздан дарак беради. Шу боис юзингиз шишиб кетгандек кўринади. Ортиқча туз сабабли организмда сув ушланиб қолади, тўқималарда эса ортиқча суюқлик тўпланади.\nУмуман тузсиз яшаш ҳам мумкин эмас: бу ҳам зарарли. Лекин турли тамаддилар ва ярим тайёр маҳсулотлар таркибида жуда кўп туз бўлади. Консервалар, чипслар ва колбасадан воз кечинг. Фарқни сезиш учун шунинг ўзи етарли. Бир-икки ҳафта ўтгач, юзингиз нисбатан озғин бўлиб кўринади.\nФақат юзнинг ўзини оздиришнинг иложи йўқ. Унинг кўриниши тананинг умумий массасига боғлиқ.\nЛекин одатий озиш рецептлари, яъни кардио-машқлар, мувозанатланган парҳез ва уйқу режимига юз учун махсус бир-икки усулни қўшиш мумкин:\nЮз тонусини ошириш учун мимика мушаклари гимнастикаси.\nШишлар кетиши учун ортиқча туздан воз кечиш.\n29/01/2021 15:10:00 27 0 Манба: lifehacker.ru


Барча мақолалар — Review.uz\nЭкспортни молиялаштириш: экспорт олди кредитлари ва экспорт жараёнларини суғурталаш\nҲар бир давлатнинг экспорт салоҳиятини оширишда экспорт товарлар ишлаб чиқариш ва хизматлар кўрсатишни молиялаштириш муҳим аҳамият касб этади. Шундай экан, Ўзбекистонда экспортбоп товар ва хизматлар ишлаб чиқаришни молиялаштириш, хусусан, экспорт олди кредитлари бериш ҳамда экспорт фаолиятини суғурталаш мақсадида молия ва капитал бозорларини янада ривожлантириш кечиктириб бўлмайдиган вазифалардан ҳисобланади.\nЎзбекистон ҳудудидаги бозорларда гўшт 36 минг сўмдан 70 минг сўмгача сотилмоқда. Гуруч эса 3 800 сўмдан 18 минг сўмгача.\n18-23 февраль кунлари Европа Иттифоқи (ЕИ) пойтахтига Ўзбекистон Республикаси ҳукумат делегацияси ишчи ташриф билан бўлиб туришибди. Унда Ўзбекистон Республикаси Президенти Администрацияси ҳузуридаги иқтисодий тадқиқотлар ва ислоҳотлар маркази директори О. Ҳакимов, Ўзбекистон Республикаси Молия вазирлиги ҳузуридаги Прогнозлаштириш ва макроиқтисодий тадқиқотлар институти лойиҳа раҳбари О. Олимжонов ҳамда Жаҳон иқтисодиёти ва дипломатия университети проректори Г. Исмаилова қатнашишмоқда\n2019 йилда амалга оширилиши режалаштирилган устувор вазифалардан бири сифатида банк ва молия тизимида ислоҳотларни жадал давом эттириш, соҳага замонавий бозор механизмларини кенг жорий этиш вазифаси белгиланган эди.\nТаъкидлаш жоизки, мамлакат иқтисодиётининг рақобатбардошлигини ошириш ва иқтисодиёт тармоқларини модернизация қилиш молия-банк тизими, шу жумладан капитал бозори имкониятларидан тўлиқ фойдаланишни ҳамда ушбу тизимни сифат жиҳатдан янги босқичга кўтаришни талаб қилади.\nЎзбекистон Республикаси Президенти Шавкат Мирзиёев жорий йилнинг 20 январь санасида Олий Мажлис Сенатининг биринчи мажлисида ва Олий Мажлис Қонунчилик палатасининг биринчи йиғилишида нутқ сўзлади.\nЖонажон Ўзбекистонимиз ўз тараққиётининг янги босқичига қадам қўйган кейинги уч йил Сенат учун ҳам ўзига хос туб янгиланиш ва ўзгаришлар даври бўлди.


ЎзА - Патефон\n24.06.2018 10:30 Чоп этиш версияси\nШундай замонлар келадики, техника инсонни енгади. Биргина тугмачага инсон юрагини бахшида этади-ю, ўша қурилма кимнингдир қалбига йўл кўрсатади.\nОтто чанг ва файзсиз кўчадан уйи томон борар экан, йўлида кимни кўрса қўлидаги граммофонини мақтангиси келарди. Уддаласа ёки олдидан ўтаётганларнинг диққатини торта олса, албатта, граммофоннинг нархи, ишлаши ўзгачалиги, сифати ҳақида уларни бохабар қилиб қўярди. Мана, яна қўшниси Александрга мақтаняпти. Савдогар айтганидек, арзимаган маркага шундай ноёб мўъжизани сотиб олди-да ахир.\n– Рост. Бу граммофон асл нусха. Қолаверса, шунчалар аслки, ҳатто мен қариб-чуриб, овозим тинса ҳам бунинг овози ўчмайди. Яна бу сенинг кайфиятингга қараб куйлайди. Эрталаб руҳингни кўтарадиган ўртача сокинликдаги куй, тушда шўх, кечда оромбахш, майин ва дилтортар мусиқа янграйди. Ҳатто яхшилаб қулоқларини бураб, қора ликопчани айлантириб қўйсанг, сенинг ярминг бўлиб бирга яшайди. Ухлатиб, уйғотади. Бунинг ишлаш амали ҳақида гапирсам, умуман бузилмайди. Агар узоқроқда туриб, уни ўчиришни хоҳласанг-у бориб, ўчиргинг келмаса, “ ўч” десанг, ўзи ўчиб ҳам қўяверади. Нархи ҳам ҳамёнбоб. Қирқ беш марка.\n– Қўйсанг-чи? – дейди хуноб бўлган Александр пичинг аралаш табассум билан. – Ҳеч бир замонда техниканинг ҳам шунчалик ажабтовур ҳунарлари бўладими? Ўзи арзимаган пулга олгансан, намунча оғзингнинг таноби қочмаса?\nОтто саволларга жавоб бермасди. Йўлига равона бўлиб, матоҳини мақташда давом этарди. Биринчи куннинг ўзида ўнлаб, юзлаб киши унинг янги граммофон олганидан хабардор бўлди. Аввалига Оттонинг гапларини жон қулоғи билан эшитишди, сўнг эса бу одатий ҳолга айлангач, “оламшумул” гапларидан барча безиди. Буни қарангки, одамлар ҳатто унинг сўзларидан зерикиб, эшитмай қўйишди. Аммо Оттонинг бахтига яхшиям шу граммофон бор экан. Йўқса, анча ёлғизланиб қоларди.\nАммо граммофон ҳам ўлганнинг устига тепгандек, сирли равишда бузилиб қолди. Мана шундан бошланди барча кўнгилсизликлар. Отто ҳар кун тинмасдан граммофонни қўлтиқлаганча дўкон томон ошиқарди. Ваҳоланки, матоҳининг нобоблиги ҳақида ҳеч кимга оғиз очмасди. У камгап бўлиб қолди, ўзига ярашиб турадиган табассуми ҳам йўқолди. Шундайин кайфияти ҳам бир алфозда. Ранги ўчиб, тезда ҳорғинлашди. Бечора.\nКўп қатнайверганидан дўкон эгаси ҳам унинг ҳолатидан ҳайратга туша бошлади. Аввалига граммофонни ўзи бузган, энди алмаштиришнинг иложи йўқ, деган қарорини ўзгартириб, унга ёнбоса бошлади. “Хоҳласанг янгисини ол, арзонроқ бераман” деди иддао билан. Бу Оттонинг ҳолини янада хароб қилди. Барибир Оттонинг тинимсиз овора бўлиб, дўконга келиб-кетиши, боз устига соғлиғининг ёмонлашагани савдогарнинг кўнглини юмшатди. Жўмардлиги тутиб, эски граммофонни янги патефонга алмаштириб берди. Оттонинг тезда ранги-рўйи жойига келди. Патефонни шу қадар авайлаб уйига олиб кетдики, йўлда ҳеч кимга у ҳақда оғиз очмади. Уни кўрмаган, кузатмаган инсонга бу ҳолатни сўз билан тушунтириш мушкул. Тезда Оттонинг уйидан яна мусиқа овозлари янграй бошлади. Ҳаёт гўзаллашиб, кун янада ойдинлашди. Оттонинг рангига ранг югура бошлади. Унинг ҳолатидан қўшнилар ҳам мамнун бўлди. Янги патефон шу даражада яхши ишлардики, уни таърифлашга тил ожиз эди. Худдики, унда қандайдир англаб бўлмас сир бор эди. Аммо оғзи куйганидан патефон ҳақида ҳеч кимга мақтанмади.\nОйлар, йиллар ўтди. Патефон эскирмади. Шу даражада ноёб ускуна чиқдики, Оттонинг ўзи унинг техника эканлигига шубҳалана бошлади. Бу жараёндан қўшнилар ҳам мамнун бўлди. Ҳаёт эса тизгинсиз ўтаверар, вақт эса инсониятнинг имкониятларини чеклаб борарди. Ожиз банда ўзи учун келажакдан илинж ва ўтинч истаб, умрини узайтиришни сўрарди. Отто ҳам ана шу кишилардан бири эди.\nАммо умр абадий, яшамоқ боқий эмас. Оттонинг вафотидан сўнг патефон борлиқда инсоний бахт ва бахтсизлик, нуқсон ҳамда камчиликлар ҳақида тинимсиз куйлашда давом этарди. Бесабаб ажрим, фарзандсизлик, ночор ҳаётга кўниколмаган иродасиз аёл, ақлли эрга эмас, дабдабали қасрга интилган жувон, бокиралигини йўқотган қиз, меҳрсиз она, ароққа ғарқ бўлган эркак, хотинига эмас, ўзгага кўнгил боғлаган эр. Минг афсуски, Отто эллик уч йиллик умрида англамаган синоатлар, тушуниб тан олиб бўлмайдиган қўшиқлар эди барчаси. Бугун Отто йўқ, юраксиз совуқ ускуна эса минглаб қалбларни жоду қилишда давом этмоқда. Унинг хиргойисига маҳлиё бўлишаяпти, аммо камчиликларини тан ололмаяпти.


Бош прокурор қабулидан кейин қандай чоралар кўрилди? / Ўзбекистон янгиликлари, энг сўнгги хабарлар\nЎзбекистон Республикаси Президенти халқ қабулхонаси томонидан пойтахтимизда ташкил этилган оммавий қабул жараёнида Ўзбекистон Республикаси Бош прокурори Отабек Муродовнинг шахсий қабули ташкил этилган эди.\nБош прокурор томонидан 125 нафар фуқаро қабул қилиниб, уларнинг мурожаати тингланди.\nУшбу қабулдан сўнг, 4 суд қарорига нисбатан протест келтирилди, 2 нафар шахсга нисбатан қўлланилган эҳтиёт чораси ўзгартирилди, 1 нафар уй-жойи бузилган фуқарога компенсация тўлаб берилиши, шунингдек, 5 нафар шахс ишга жойлаштирилиши таъминланди.\nҚабул қилинган мурожаатларнинг 74 таси суд, 15 таси прокуратура, 10 таси ички ишлар, 10 таси мажбурий ижро, 3 таси банк соҳасига оид, 2 таси иш билан таъминлаш, 2 та қурилиш ва 9 та бошқа масалаларга оид бўлган.\nЖумладан, фуқаро С.Бобоеванинг Тошкент вилояти Тошкент туман прокуратураси томонидан тергов ҳаракатлари олиб борилаётган жиноят иши бўйича турмуш ўртоғи Ш.Давлатовга қўлланилган қамоққа олиш тарзидаги эҳтиёт чорасини бекор қилиб, озодликка чиқаришни сўраб қилган мурожаати қабул жараёнида суд идоралари билан ҳамкорликда кўриб чиқилиб, Ш.Давлатовга нисбатан қўлланилган мазкур эҳтиёт чораси бекор қилиниши таъминланди.\nФуқаро Т.Сафарованинг жияни Ш.Абдуллаевни “Ўзбекистон темир йўллари” акциядорлик жамияти тизимига ишга киритиш ҳақидаги мурожаати қаноатлантирилди.\nҚабул қилинган мурожаатларни ўз вақтида ва тўлақонли ҳал этилишини таъминлаш мақсадида 42 жиноят, 20 фуқаролик, 8 маъмурий иш ва 4 иқтисодий иш Бош прокуратурага чақиртирилди. Улар ҳозирда мурожаатлар асосида ўрганилмоқда.


“Бир-иккита идораларнинг эътирозлари бор” — Акмал Бурҳонов коррупционерлар реестри ва давлат сирларига доир қонун лойиҳалари ҳақида\n14:17 / 22.12.2021\nБир-иккита идораларнинг эътирозлари борлиги сабабли, коррупцион жиноят содир этган шахслар рўйхатига доир ва “Давлат сирлари тўғрисида”ги қонун лойиҳаларини муҳокамага қўйиш кечикмоқда. Бу ҳақда Коррупцияга қарши курашиш агентлиги директори Акмал Бурҳонов маълум қилди.\n“Ҳақиқатдан ҳам реестр ва “Давлат сирлари тўғрисида”ги қонун лойиҳалари тайёр эди. Охирги келишув жараёни бор. Қонунчиликдаги тартибга кўра, уни жамоатчилик муҳокамасига қўйишдан аввал барча тегишли вазирлик-идоралар билан келишиш керак. Мана шу келишиш жараёни чўзилиб кетди.\nЎйлайманки, охирги нуқтаси қолди. Адашмасам, бир ёки иккита идоранинг [қонун лойиҳалари бўйича] эътирозлари бор эди. Шуларни бартараф этиш бўйича ишчи гуруҳ тузганмиз. Шундан кейин албатта жамоатчилик муҳокамаси учун қўямиз.\nДавлат раҳбари томонидан коррупцион жиноят содир этганлар рўйхатини юритиш бўйича талаб ва вазифа қўйилган. Биз реестрнинг техник томонларини тайёрлаяпмиз, ишчи гуруҳ тузилган. Қонун қабул қилиниши ёки қилинмаслигидан қатъий назар кейинги йилдан реестр юритилиши, фармон ижроси таъминланади. Қонун қўшимча тартибларини таъминлаб беради”, – деди Акмал Бурҳонов 21 декабр куни Сенатнинг очиқлиқ қўмитаси йиғилишида Kun.uz мухбири саволига жавобан.\nЭслатиб ўтамиз, 20 октябрдаги тадбирда ҳам агентлик директори коррупционерлар реестрига оид қонун лойиҳаси “кейинги ҳафта” очиқ муҳокамага чиқарилиши, давлат сирларига доир қонун лойиҳаси ҳам “тез кунларда” жамоатчиликка тақдим этилишини билдирган эди.\n2021 йил июлида қабул қилинган очиқликка доир президент фармонида “Давлат сирларини сақлаш тўғрисида” қонун лойиҳаси 2021 йил августигача ишлаб чиқилиши лозимлиги айтилган.\nШунингдек, фармонда коррупцияга оид жиноятларни содир этишда айбдор деб топилган шахсларнинг очиқ электрон реестри юритилиши ҳам назарда тутилган.\nдавлат хизматига қабул қилиниш ва давлат мукофотлари билан тақдирланиш;\nсайланадиган ва алоҳида тартибда тайинланадиган лавозимларга номзод кўрсатиш;\nдавлат органлари ҳузуридаги жамоатчилик кенгашлари ҳамда идоралараро коллегиал органларнинг аъзолигига кириш;\nуларнинг тадбиркорлиги давлат харидларида ва давлат-хусусий шериклик битимида иштирокчи (ижрочи) сифатида қатнашиши; давлат активларини хусусийлаштириш билан боғлиқ тендер ва танлов савдоларида иштирок этиши;\nТегишли қонун лойиҳасини Президент Администрациясига киритиш муддати 2021 йил 1 октябрь этиб белгиланган.\n19:24 / 18.01.2022\nОчиқлик принципларини бузганлар жазоланади\nАкром Раҳмонқулов устидан суд ишини кўришда очиқликка оид фармон талаби бажарилмади\nХизмат сафарлари ва хорижлик меҳмонларни кутиб олиш харажатлари ҳалиям очиқланмаяпти — Антикоррупция\n21:55 / 21.12.2021\nОrginfo.uz билан боғлиқ иш судгача етиб бормасдан ҳал бўлади — Акмал Бурҳонов


Хосе Мария Мендез Ўзбекистондаги фаолиятини тугатди\n31 Май 2017 09:23 0 241\nХабарингиз бор, 16-26 май кунлари Таиландда тарихда биринчи бор футзал бўйича U-20 Осиё чемпионати бўлиб ўтди.\nУнда Ўзбекистон U-20 терма жамоаси тўртинчи ўринни қўлга киритди. Ана шу мусобақа терма жамоамиз бош мураббийи Хосе Мария Пазос Мендез учун сўнггиси бўлди. Бангкокда ўтган мусобақадан кейин испаниялик мутахассис ЎФФ билан тузган шартномаси муддати тугагани сабаб ўз лавозимини тарк этди.\nКалит сўзлар: Хосе, фаолиятини, Ўзбекистондаги, тугатди, Мендез, Мария\nХосе Мендез:«Эрон билан ўйнаш мумкинлигини кўрсатдик»\nОсиё чемпионати финалидан ўрин олган Ўзбекистон – Эрон учрашувидан...


Президентимизнинг 2021 йил 1 апрелдаги “Илмий ва инновацион фаолиятни ривожлантириш бўйича давлат бошқаруви тизимини такомиллаштириш тўғрисида”ги фармонига асосан республикамизнинг 13 та тумани, жумладан, Қашқадарё вилоятидаги Нишон туманини инновацион ҳудудга айлантириш белгиланган.\nМазкур топшириқ ижросини таъминлаш мақсадида чора-тадбирлар дастури ва янги инновацион лойиҳаларни ўзида мужассам этган “Йўл харитаси” ишлаб чиқилди.\n– Бу борада Нишон тумани ҳокимлиги билан узвий ҳамкорликда иш олиб боряпмиз, – дейди Инновацион ривожланиш ҳудудий бошқармаси бошлиғи Олимжон Мавлонов. – Жумладан, Инновацион ривожлантириш вазирлиги томонидан Қашқадарё вилоятида 2017–2021 йилларда илм-фан ва инновацияга умумий қиймати 16,4 млрд. сўм 31 та лойиҳа молиялаштирилишини алоҳида таъкидлаш жоиз. Ҳозирнинг ўзида “Илм-фанни молиялаштириш ва инновацияларни қўллаб-қувватлаш жамғармаси” томонидан 3,3 млрд. сўм маблағ ажратилгани туфайли ташаббускор тадбиркорлар томонидан амалий ишлар бошлаб юборилди. Натижада келгусида қишлоқ хўжалигида 9, саноат ва озиқ-овқат маҳсулотлари ишлаб чиқариш соҳасида 4 турдаги янги маҳсулот ишлаб чиқариш йўлга қўйилади.\nЯНТОҚДАН ЧОРВА ОЗУҚАСИ\nЯнтоқ – аслида чўл ҳудудлари ўсимлиги саналади. Унга сувнинг кераги йўқ. Қурғоқчиликда янтоқ чўпонларнинг жонига ора киради. Қўй-эчкилар уни йил бўйи истеъмол қилади. Тажрибали чорвадорларнинг айтишича, янтоқдан тайёрланган уннинг озуқа бирлиги арпадан икки баравар кучли экан. Лекин негадир кейинги пайтларда қизиқиш камайди. Ҳолбуки, чорва озуқаси тайёрлашда янтоқ текин хомашё ҳисобланади.\nШу жиҳатдан қарайдиган бўлсак, “Янтоқ ва қамишдан фойдаланиб, гидропоника усулида тайёрланадиган маҳсулот асосида чорвачилик, балиқчилик ва паррандачилик хўжаликлари учун инновацион ем ишлаб чиқариш лойиҳаси” жуда долзарблигига шубҳа йўқ.\nАйни пайтда чорвадорлар қишдан қандай чиқиш ҳақида бош қотиришаётгани ҳеч кимга сир эмас. Боиси, битта беда сенаж 30 минг сўм, сомон сенаж йигирма минг сўмга чиқди.\nМолнинг бир кунлик озуқаси ҳақида гап кетяпти, ахир. Ана шундай қийин паллада янтоқ озуқаси чўпонларнинг мушкулини осонлаштиради. Нафақат Нишон туманида, балки воҳанинг деярли барча ҳудудларида витаминга бой, тўйимли озуқа хомашёси бўлган янтоқнинг 60-70 фоизи озуқага йўналтирилмасдан далада қолиб кетяпти-да. Демак, янтоқни қайта ишлаб, гранула шаклида ем тайёрлаш орқали қўшимча қиймат занжирининг яратилиши вилоятнинг инновацион иқтисодий салоҳияти ошишига хизмат қилади. Лойиҳа ташаббускори “Шахинабону хазина баракаси” масъулияти чекланган жамияти раиси Рамидулла Астоновнинг айтишича, улар бир йилга етадиган хомашёни захира қилиб қўйишибди. Икки ҳафта ичида ускуна келтирилиб, ем ишлаб чиқариш бошлаб юборилади.\nЧИГИРТКАДАН ... УН ЧИҚАДИМИ?\nАжабланманг, вилоятда фаолият олиб бораётган таниқли тадбиркор Музаффар Ҳамзаев “Merry – Cricket” масъулияти чекланган жамиятида ишлаб чиқарадиган чигиртка уни учун дубайлик ишбилармонлар билан шартнома тузиб улгурди. У тез кунларда 1 миллиард 484 миллион сўм эвазига хориждан замонавий ускуналар келтиради. Жиҳозларни ўрнатиш учун эса мажмуа сотиб олди.\nЗарарли чигирткалар йил сайин кўпайиб, қишлоқ хўжалик экинларига жиддий талафот етказмоқда. Биргина жорий йилда Ғузор, Деҳқонобод, Қамаши, Нишон, Миришкор, Чироқчи, Яккабоғ ва Шаҳрисабз туманлари ҳудудида 16 584 гектар майдонга бу зараркунандаларга қарши кимёвий ишлов берилган. Келгуси йилда улар вилоятнинг 130 минг гектар майдонига тарқалиш хавфи мавжудлиги сабабли кимёвий воситалар, ёқилғи мойлаш маҳсулотлари, иш ҳақи ва ажратмалар, сафар харажатлари, эҳтиёт қисмлар ва ишлов харажатларига 10 млрд. 400 минг сўм маблағ талаб этиларкан.\nШу жиҳатдан олиб қарайдиган бўлсак, мазкур лойиҳанинг амалиётга татбиғи икки тарафлама фойда келтириши аниқ.\nТадбиркор чигиртка тутадиган ускуналарни келтириб, аҳолига тарқатиб, тутилган чигирткаларни харид қилишни режалаштиряпти. Чигиртка балосидан азият чекаётган, ҳар йили қилган харажати ва меҳнатига куйиб қолаётган дала меҳнаткаши бундай ускунада зараркунандаларни тутиб, даромад топишни завқу шавқ ила бажариши турган гап.\n“КАПТАРЛИ” ГИЛАМИ ХОРИЖГА\nНишон туманидаги “Каптарли” маҳалла фуқаролар йиғинида истиқомат қилаётган хотин-қизлар гиламчиликни яхши ўзлаштиришган. Аммо гиламдўзлар тайёр маҳсулотни сотишга қийналишяпти. Хорижга чиқаришга қишлоқ аёлларининг қўли калталик қилади. Шу боис чет эллик инвестор Жума Забиуллоҳнинг таклифи уларга маъқул келди.\nЭнди маҳаллий хотин-қизлар афғон гиламларини тўқишни ўрганадиган бўлишди. Дастлаб ўнта оилага тегишли мутахассислар янгича усулда тўқиш сирларини ўргатишади. Кейинчалик ушбу лойиҳа билан маҳалладаги барча хонадонлар драйвер асосида қамраб олинади. Гилам тўқувчилар сони ортгач, махсус гуруҳлар тузилади ва улар воҳадаги бошқа туманлардаги қишлоқларда яшайдиган опа-сингилларига гиламчилик сирларидан сабоқ берадилар. Маҳсулот сақлайдиган омбор, замонавий офислар битказиб қўйилган. Тайёр маҳсулотларни Европа ва араб давлатларига экспорт қилишни тадбиркор ўз зиммасига олди.\nАйтиш мумкинки, ушбу лойиҳа ишсизликдан қийналаётган юзлаб нишонлик хотин-қизларнинг бандлигини таъминлаши билан ҳам аҳамиятлидир.\n“ХОНАДОНБАЙ” УСУЛИДА ҚУЁНЧИЛИК\n“Қуёнчилик кластерида етиштирилган гўштдан кенг ассортиментдаги экспортбоп тайёр маҳсулотлар ишлаб чиқариш лойиҳаси” доирасида “Lucky - Rabbits” МЧЖ томонидан зотли қуёнларни инновацион технологиялар асосида ҳудудий иқлим шароитига генетик мослаштириш ва аҳолининг кам таъминланган қисмида “хонадонбай” усулида кўпайтириш мақсадида замонавий селекция яратилади. Тумандаги ижтимоий муҳофазага муҳтож, “темир”, “аёллар” ва “ёшлар” дафтарларига киритилган фуқаролар истиқомат қилаётган 40 та хонадоннинг ҳар бирига 40 тадан қуён тарқатилади.\nШунингдек, “Аквапоника ускуналарини ишлаб чиқариш ва ўрнатиш, балиқ гўшти ва чиқиндиларини қайта ишлаш асосида балиқ уни, оқсили, филе ва “ОMEGA-3” ёғи ишлаб чиқариш лойиҳаси”, “Қуёш фотоэлектр панелларидан фойдаланиб, хона ҳароратини барқарорлаштиришга қаратилган лойиҳа” ҳам туман иқтисодий салоҳиятини оширишга замин яратади. Хусусан, “AFGAN AGROGROUP” МЧЖ томонидан соя етиштириш ва соя ёғи ишлаб чиқариш лойиҳаси доирасида сармоядорлар томонидан 10,4 млрд.сўм инвестиция маблағлари жалб этилиб, 50 нафар йигит-қизнинг бандлиги таъминланади. Келгусида вилоятнинг бошқа туманларини ҳам босқичма-босқич инновацион ҳудудларга айлантириш режалаштирилмоқда.\nОлимлар томонидан нефть ва газ, қишлоқ хўжалиги ва саноат йўналишларида ўттиздан ортиқ ишланмалар яратилиб, амалиётга босқичма-босқич татбиқ этилиши мўлжалланганини ҳам айтиб ўтиш жоиз. Ушбу лойиҳалар воҳа аҳолисининг бандлиги ва фаровонлигини оширишда муҳим аҳамият касб этиши шубҳасиз. Зеро, Янги Ўзбекистонни барпо этишдан асл муддао ҳам одамларни рози қилиш, маъмурлигини таъминлашдир.


Тошкент-Андижон йўлининг нархини тадқиқотлар ва тендер аниқлайди — Жаҳон банки – Газета.uz\nФото: Фото: Шухрат Латипов / «Газета.uz»\nLotinchada 13 апрель 2021, 10:57 Иқтисодиёт\nМарт ойининг охирида Молия вазирлиги ҳузуридаги Давлат-хусусий шерикликни ривожлантириш агентлиги 340 км узунликдаги Тошкент-Андижон пуллик автомобиль йўлини қуриш режалари тўғрисида хабар берди. Пуллик автомобиль йўлини қуриш бўйича дастлабки техник-иқтисодий асослар Жаҳон банки консультантлари томонидан ишлаб чиқилди.\nЖаҳон банкининг Ўзбекистондаги ваколатхонасининг транспорт лойиҳалари координатори Мансур Бустони «Газета.uz» га берган интервьюсида ушбу автомобиль йўли билан боғлиқ баъзи масалаларга изоҳ берди.\n— Тошкент-Андижон тезюрар автомобиль йўли лойиҳасининг мақсади ва вазифалари нимадан иборат?\n— Ҳар қандай мамлакатнинг ижтимоий-иқтисодий ривожланиши учун тезкор, хавфсиз ва барча фасллар давомида йўловчилар ва юк ташишни мамлакат ҳудудлари ўртасида ҳам, ундан ташқарида ҳам таъминлашга қодир бўлган темир йўл ва автомобиль йўлларининг самарали тизими бўлиши зарур. Ўзбекистондаги ўзгаришларнинг ушбу босқичида бу вазифа ҳар қачонгидан ҳам долзарбдир.\nДавлат транспорт инфратузилмасини такомиллаштириш орқали минтақалар ўртасида транспорт алоқаларини ривожлантиришга катта маблағ сарфлайди. 2035 йилгача миллий транспорт тизимини ривожлантириш режалари доирасида ҳукумат мамлакат бўйлаб транспорт активларини ривожлантириш бўйича бир қатор лойиҳаларни амалга оширишни мақсад қилган. Улар мавжуд йўллар тармоғини модернизация қилишни ҳам ўз ичига олади. Ушбу чора-тадбирлар маҳаллий аҳоли фаровонлигининг ўсишига ва тегишли минтақалар ва умуман мамлакат иқтисодиётига ижобий таъсир кўрсатади.\nАйни пайтда ҳукумат томонидан Жаҳон банки гуруҳи кўмагида ишлаб чиқилаётган ана шундай лойиҳалардан бири бу Тошкент-Андижон автомобиль йўлини модернизация қилишдир. Уни юқори тезликда ҳаракатланиш мумкин бўлган автомагистралга айлантириш имконияти кўриб чиқилмоқда. Магистраль фойдаланувчиларининг йўлдаги вақтини қисқартириш учун лойиҳа Қамчиқ довони орқали туннель қуришни ҳам ўз ичига олади.\nҲозирги кунда Фарғона водийсидаги вилоятларни Ўзбекистоннинг қолган қисми билан боғлайдиган фақатгина битта явтомобил йўли борлиги ҳисобга олинса, лойиҳа катта стратегик аҳамиятга эга. Туннелни ҳам ўз ичига олган янги автомагистраль мамлакатнинг аҳолиси энг гавжум қисмининг бошқа минтақалар билан транспорт алоқасини яхшилашга ёрдам беради.\nДастлабки тадқиқотлар шуни кўрсатадики, янги автомагистраль фойдаланишга топширилгандан сўнг, Тошкентдан Андижонга саёҳат вақти тахминан 2 соатга қисқаради. Ушбу йўл бўлажак инвестор яратиши керак бўлган жаҳон даражасидаги инфратузилма туфайли анча қулай ва хавфсизроқ бўлади.\nЛойиҳа, шунингдек, қўшни давлатлар билан транзит алоқаларни ва савдо логистикасини яхшилаши кутилмоқда. Шундай қилиб, автомагистраль Ўзбекистонни Қирғизистон ва Хитой билан боғлаб, янги Тошкент-Ўш-Иркештам халқаро транзит коридорининг бир қисмига айланади.\nУшбу йўлак мамлакат ҳудуди бўйлаб ўтадиган энг муҳим савдо йўлларидан бири бўлади. Модернизация қилинган автомагистраль Ўзбекистон ва Хитой ўртасидаги юкларнинг транзит вақтини 8−10 кундан 2 кунгача қисқартиришга ёрдам беради, шунингдек маҳаллий маҳсулот ва хом ашё ишлаб чиқарувчилари учун янги халқаро бозорларга чиқишни осонлаштиради.\nУшбу лойиҳанинг амалга оширилиши автомобиль йўлини қуриш ва янги туннель қуриш пайтида ҳам, фойдаланишга топширилгандан кейин ҳам минглаб янги иш ўринларини, шу жумладан, кўрсатилган транспорт йўлаги бўйлаб яшовчилар учун иш жойларини яратишга ёрдам беради.\n— Ушбу лойиҳа қандай амалга оширилади?\n— Ўзбекистон ҳукумати лойиҳани давлат-хусусий шериклик (ДХШ) форматида амалга ошириш имкониятини кўриб чиқмоқда, яъни автомобиль йўлини қуриш ва ундан фойдаланиш ҳуқуқи тегишли халқаро тажрибага эга бўлган хусусий инвесторга ўтади. Бу инвестор очиқ халқаро танлов асосида аниқланади.\nУшбу ДХШ форматидаги лойиҳа Ўзбекистон транспорт соҳасида биринчи бўлиши ва келажакда бутун мамлакат бўйлаб шу каби лойиҳаларни амалга ошириш учун потенциал модель бўлиб хизмат қилиши мумкин.\n— Ушбу лойиҳада Жаҳон банки гуруҳининг роли қандай?\n— Жаҳон банки гуруҳи ушбу транспорт инфратузилмасини ривожлантириш бўйича лойиҳани тайёрлаш ва амалга оширишда ҳукуматга техник ёрдам кўрсатиш мақсадида манфаатдор вазирлик ва идоралар, шу жумладан, Транспорт вазирлиги ҳузуридаги Автомобиль йўллари давлат қўмитаси ва Молия вазирлиги ҳузуридаги ДХШни ривожлантириш агентлиги билан яқиндан ҳамкорлик қилмоқда.\nҲукумат мурожаатига биноан биз лойиҳанинг дастлабки техник-иқтисодий асослари (ДТИА) ишлаб чиқилди.\nШунингдек, Жаҳон банки гуруҳи лойиҳани ишлаб чиқишни давом эттириш учун инвестициядан олдинги тадқиқотларни тайёрлашда, кейин эса потенциал инвесторларни жалб қилиш бўйича халқаро танловни ўтказишда ҳам ёрдам беради.\n— Аввалроқ, янги автомагистраль эксплуатацияга топширилгандан кейин ундан фойдаланиш учун тарифлар эълон қилинган эди. Енгил автомашиналар учун фойдаланиш нархи сўм эквивалентида 5−7 доллар, юк машиналари ва автобуслар учун эса сўм эквивалентида 15 долларга тенг бўлиши айтилган эди. Шунга изоҳ бера оласизми?\n— Шуни таъкидлашни истардимки, олдинроқ ДХШни ривожлантириш агентлигидаги ҳамкорларимиз томонидан эълон қилинган тарифлар тўғрисидаги маълумотлар ДТИАда аниқланган ва фойдаланилган дастлабки ўртача баҳо ҳисобланади. Эълон қилинган тарифлар транспорт инфратузилмасини ривожлантириш бўйича ўхшаш лойиҳалар учун фақат тақрибий кўрсаткичлардир.\nЯнги автомагистралда транспорт воситалари учун йўл ҳақи нархи ҳақида гапиришга ҳали эрта. Лойиҳани ишлаб чиқиш доирасида халқаро танловни ўтказиб, йўлни қуриш ва эксплуатация қилиш бўйича хизматлари учун ҳукуматга энг яхши нархни таклиф қилган инвесторни аниқлаб, у билан тегишли шартнома тузилгандан кейингина тарифларни аниқлаш мумкин. Ушбу шартномада, бошқа нарсалар қатори, йўл ҳақининг аниқ нархи ҳам кўрсатилади.\nКўриб турганингиздек, бир неча босқичлар мавжуд бўлиб, уларни амалга оширмасдан автомагистралдан фойдаланиш учун келажакдаги тарифлар ҳажмини аниқлаш мумкин эмас.\n— Йўл қуриш жараёнини бошлаш учун яна қандай режалар амалга оширилиши керак?\n— ДТИА натижалари шуни кўрсатадики, лойиҳани янада ривожлантириш учун унда зарур имкониятлар мавжуд ва у мамлакатга катта иқтисодий фойда келтириши мумкин. Бундай йирик инфратузилма лойиҳаси учун бу жуда муҳим хулоса, чунки техник-иқтисодий асосда иқтисодий ва молиявий нуқтаи назардан қандай шароитларда хусусий сармояларни жалб қилиш мумкинлигини тушунишга имкон берадиган дастлабки маълумотлар мавжуд.\nКейинги босқичда ҳукумат инвестициядан олдинги ва керакли муҳандислик-техник тадқиқотларини тайёрлашни режалаштирмоқда. Улар лойиҳанинг асосий техник, молиявий, иқтисодий, ҳуқуқий, экологик ва ижтимоий жиҳатларини баҳолайдилар ва батафсилроқ аниқлайдилар.\nИнвестициядан олдинги тадқиқотлар тугагандан сўнг ва кейинчалик ҳукумат томонидан лойиҳа маъқулланган тақдирда, ДХШ лойиҳасиниг тузилмаси ишлаб чиқилиши ва хусусий инвесторларни жалб қилиш учун халқаро танловга қўйилиши мумкин. Ва фақат танлов натижаларига кўра, йўлнинг аниқ участкалари учун якуний тарифлар халқаро компанияларнинг энг яхши таклифига асосан аниқланади.\nБу ҳолатда, ҳукумат 2019 йил Навоий вилоятида 100 МВт қувватга эга қуёш электр станциясини қуриш бўйича биринчи халқаро танловни ўтказишда фойдаланган моделга ўхшаш моделдан фойдаланилади.\nЭслатиб ўтаман, ўшанда квалификациядан олдинги саралашда Хитой, Жанубий Корея, Япония, Саудия Арабистони, БАА, Ҳиндистон, Жанубий Африка, Россия, Испания, Норвегия ва Франциядан 23 та компания қатнашган. Шулардан 11 та компания танлаб олинган. Натижада, 5 та хорижий компания тендер доирасида тижорат таклифларини берди, улар орасида ғолиб бўлган БААнинг Масдар Слеан Энергй компанияси ҳам бор эди. Компания ҳукуматга энг паст нархда электр энергиясини етказиб беришни таклиф қилди — 1 кВт/соат учун тахминан 2,7 сент. Ўша пайтда, бу ривожланаётган бозорларда қуёш энергиясидан электр токини ишлаб чиқариш учун энг паст тарифлардан бири эди.\n— Автомобиль йўлини қуриш бўйича халқаро тендерни қанча вақт ичида ўтказиш мумкин?\n— Айни пайтда инвестициядан олдинги тадқиқотлар ва батафсил муҳандислик-техник тадқиқотлар якунига қадар тендерни ўтказишнинг аниқ муддати ҳақида гапириш қийин. Улар юқори сифатли ва ишончли лойиҳани тузиш ва ДХШ шартлари ва параметрларини аниқлаш учун зарур. Шуни таъкидлаш керакки, бундай инфратузилма лойиҳаларини тайёрлаш, халқаро тажриба кўрсатганидек, техник тадқиқотлар тугагандан сўнг бир йил ёки ундан кўпроқ вақтни талаб қилади.\nЎзбекистон учун дунёнинг бошқа қисмларида транспорт инфратузилмасини ривожлантириш ва тезюрар йўлларни бошқариш бўйича йирик лойиҳаларни амалга оширишда катта тажрибага эга бўлган етакчи хорижий компаниялар иштирокидаги шаффоф ва очиқ жараён фойдали бўлади. Бу ҳолатда, ҳукуматга хизматларнинг нархлари ва сифатининг оптимал нисбати билан энг рақобатбардош таклифлар берилишини кутиш мумкин.\n«Газета.uz» 13 376


Тожикистонда эронликлар қўмитаси фаолияти тақиқланди\n20:15 / 09.12.2016\nТожикистонда суд Имом Ҳумайний номидаги "Имдод" қўмитаси ваколатхонасини ёпди. Бу қарор Адлия вазирлиги даъвоси асосида чиқарилган. Бу ҳақда Ассошиэйтед Пресс хабар тарқатди.\nМаълум қилинишича, Душанбе шаҳридаги Исмоил Сомони тумани суди Адлия вазирлигининг Тожикистонда Эроннинг "Имдод" қўмитаси фаолиятини тўхтатиш бўйича берган даъвосини қондирган. Манба бу борада қўшимча маълумот бермаган.\nШу йилнинг 27 июлида Тожикистон Адлия вазири Рустам Шоҳмурод журналистларга маълум қилгандики, эронликлар қўмитаси фаолиятидаги қонунбузарликлар юзасидан бир неча марта огоҳлантиришлар билдирилганига қарамасдан, қўмитадагилар бу мурожаатларни эътиборсиз қолдирди.\nВазирликдагилар бу иш тўла ёпилгач, батафсил маълумотлар беришни ваъда қилишган. Шунингдек, Эроннинг Тожикистондаги элчихонаси ҳам бу борада изоҳ бермаган.\nТожикистондаги қўмита ваколатхонаси ёпилиши ҳақидаги гаплар 2015 йил бошида пайдо бўлганди. Аммо 2015 йил февралида Эроннинг Душанбедаги элчиси Ҳужатулло Фағоний бу хабарларни рад этиб, қўмита фаолияти яхши кетаётгани ҳақида билдирганди.\nИмом Ҳумайний номидаги қўмита Эроннинг маданий ва хайрия ташкилоти ҳисобланади. Қўмита 1996 йилдан буён Тожикистон ҳудудида фаолият юритиб келаётганди.\nҚўмита фаолияти тўхтатилишига Теҳрон ва Душанбе муносабатларига совуқлик тушгани сабаб бўлиши мумкин.\nЎтган йилнинг декабрида Теҳрон халқаро конференцияга Тожикистонда тақиқланган Ислом уйғониш партияси етакчиси (бу партия 2015 йил сентябрида Тожикистонда бўлиб ўтган исён ташкилотчилигида айбланган) Муҳиддин Кабирийни таклиф қилганди. Ҳатто у билан Эрон диний раҳнамоси оятулло Али Хоманеийнинг учрашуви ташкиллаштирилган. Шундан сўнг, Тожикистон Эронни терроризм қўлловчиси сифатида айблади.\nКўп ўтмай Тожикистон ТИВ Эроннинг Душанбедаги элчиси Фағонийга бу масала юзасидан нота юборганди.\nЖЧ-2018. Эрон сўнгги дақиқадаги автогол эвазига Марокашни енгди


"Бизнинг боламиз йўқми?". Хоразмлик амалдорлар “оргтехника солиғи"дан шикоят қилди\n22 май 2022, Тошкент вақти: 08:47\nУрганч туманидаги МФЙ идораси\nХоразм вилояти ҳокими ўринбосари Урганч туманидаги МФЙ идоралари учун оргтехникани “ўз ҳисобидан сотиб олиш" ҳақида буйруқ берган.\n5 январь куни берилгани айтилаётган буйруқ мазмуни ҳақида Озодликка айни мажлис иштирокчилари гапириб берди.\nМаҳаллий мулозимлар ўз пластик картасидан пул тўлаб¸ компьютер¸ веб камера¸ принтер ва бошқа жиҳозларни сотиб олишга мажбурланганидан шикоят қилди.\nВилоят ҳокимлиги мулозими эса “МФЙ биноларини вақтинча оргтехника билан таъминлаб қўйинг” деб топшириқ берганлигини тасдиқлади.\nМулозимга кўра¸ “пулга сотиб олинг” дейилмаган, балки “қаердан бўлса ҳам олиб келиб туринг вақтинча” дейилган. Маҳалла ва оилани қўллаб-қувватлаш вазирлиги матбуот хизмати бошлиғи Саодат Боймирзаева Озодлик билан суҳбатда МФЙларни оргтехника билан таъминлаш вазирлик ҳисобидан амалга оширилгани ва қисман маҳаллий ҳокимият зиммасига юклатилганини айтди.\nОргтехникани ўз пулига сотиб олган ва исми ошкор қилинмаслигини сўраган ўрта бўғин амалдорлардан бири Озодлик билан суҳбатда бу ҳолатни "ҳокимнинг оргтехника ўлпони" деб атади. Бу амалдорнинг лавозими ва исми шарифи Озодликка маълум. Мулозим ҳоким буйруғига кўра, ўз пулига сотиб олган ортехника фотоларини Озодликка тақдим қилди. Расмларда бу оргтехниканинг Урганч туманидаги МФЙ раҳбари кабинетига ўрнатилаëттани ҳам акс этган. Озодлик Урганч туман “Заргарлар” маҳалласидаги Фермерлар кенгаши офиси ҳам маҳаллий мулозимлар чўнтагидан тўланган пул эвазига оргтехника билан жиҳозланганини аниқлади. Бундан ташқари, Урганч туман “Қиëт” қишлоғидаги ғазначилик бўлимини ҳам маҳаллий амалдорлар ўз ҳисобидан оргтехника билан таъминлашга мажбур бўлган.\nҚиëтлик мулозим иддаосига кўра¸ вилоят ҳокими ўринбосари Игамберганов “оргтехника сотиб олиб, жиҳозла” дея ўлпон солган пайтда туман прокурори ҳам дағдаға қилиб турган.\nМулозимлар ўз ҳисобидан Урганчдаги МФЙга оргтехника ўрнатмоқда\nИгамберганов нима деди?\nОзодлик бу иддаолар ортидан Хоразм вилоят ҳокимининг Молия-иқтисодиёт ва камбағалликни қисқартириш масалалари бўйича биринчи ўринбосари Қудратбек Игамберганов билан боғланди. Ўзини Игамбергановнинг ëрдамчиси, деб таништирган мулозим Озодлик саволини диққат билан эшитиб, юзага келган вазият бўйича изоҳ берди:\n“Ўз пулингга сотиб олишинг шарт, деган қатъий топшириқ берилмади. Тавсиявий характерда айтилди. Урганч туманидаги давлат идоралари ва МФЙ офисларига вақтинча бўлса ҳам оргтехника келтириб қўй. Ëшулли (раҳбар назарда тутилмоқда-таҳр.) келиб, мабодо кириб қолса, бўш турмасин, дейилди. Ўз пластик картангдан пул тўлаб, компьютер ол, дейилмади.”\nОзодлик мухбири конкрет мулозимлар исмлари ва пул ўтказилган саналар ҳамда “ўлпон солинишига” гувоҳлар фикрини айтганида, “ëрдамчи” жимиб қолди. Кейин “бир минут кутиб туриш”ни илтимос қилди. Озодлик ёрдамчининг атрофидагиларга " анави оргтехника билан Озодлик қизиқиб турибди. Нима деб жавоб берайин?” деган сўзларини эшитди. Шундан кейин ëрдамчи яна Озодлик мухбири билан мулоқотини давом эттириб, “телефонингизни қолдиринг, сизга ëшуллини ( Вилоят ҳокими ўринбосари Игамберганов назарда тутилмоқда-таҳр.) ўзи телефон қилиб тушунтиради, дея ваъда қилди. Кун мобайнида ҳеч ким телефон қилмади.\nНорозилар мажлисдан ҳайдалди\nЖорий йил 5 январида Урганч туман ҳокимлиги биносида бўлиб ўтган мажлисда вилоят ҳокими ўринбосари Игамберганов маҳаллий мулозимларни турғазиб қўйган. Туман прокурори Дилшод Мадримов иштирокидаги йиғилиш тафсилотлари ҳақида Озодликка мажлисда қатнашган сув таъминоти бўйича мулозим гапириб берди:\n“Ҳар бир корхона раҳбари, ўзингизни пластик картангиздан тўлаб, компьютер¸ принтер ва веб камера олиб берасизлар. Ҳар бирингизни бир маҳаллага масъул қилиб бириктирдим. Агар олиб бермасангиз бошқача гаплашамиз¸ сизлар билан келишмаймиз, деб туман прокурорини турғазди. Прокурор Дилшод Мадримов бу гапни мақуллаб, туман ташкилотлари раҳбарларига газ берди (босим қилди маъносида-таҳр.) Туманда 58 маҳалла бор. Булар давлатга қарашли бюджет ташкилоти. Не учун биз ëшуллилар ўз киссамиздан пул чиқариб, давлат идорасига оргтехника олиб беришимиз керак?. На ерда бор бундайин гап?. Бизларни боламиз йўқми?...”\nСуҳбатдош “Комилжон Отаниëзов”¸ “Орзу” “Боғдорчилик” маҳаллалари учун ўз пулига сотиб олиб берган компьютер жамланмаси ўрнатиш жараëни акс этган фотоларни Озодликка юборди.\nУрганч туманидаги МФЙ биноси\nВилоят ҳокимининг ўринбосари - вилоят маҳалла ва оилани қўллаб-қувватлаш бошқармаси бошлиғи Жаҳонгир Саъдуллаев билан боғланишнинг имкони бўлмади.\nМаҳалла ва оилани қўллаб қувватлаш вазирлиги матбуот хизмати бошлиғи Саодат Боймирзаева Озодлик билан суҳбатда МФЙларни оргтехника билан таъминлаш вазирлик ҳисобидан амалга оширилгани ва қисман маҳаллий ҳокимият зиммасига юклатилганини айтди:\n"Вазирлик томонидан канцелярия маҳсулотлари олиш учун маҳалла фуқаролар йиғинларига 5 млрд сўм Вазирликнинг жамғарма маблағлари ҳисобидан ажратилган, шундан муайян қисми Урганч туманига ҳам тегишли. Вазирлик "Обод ва хавфсиз маҳалла" жамғармаси маблағлари ҳисобидан Қорақалпоғистон Республикаси, Сирдарё ва Жиззах вилоятларига оргтехника олиб берган. Яқинда Қашқадарё вилоятининг 300 та маҳалласига компьютер ва мебеллар олиб берилади. Жумладан, Хоразм вилояти маҳаллаларига "Хавфсиз маҳалла" тамойилига асосан кузатув камералари, шунингдек, компьютер жамланмалари билан таъминлаш ҳам жорий йилнинг биринчи чорагида режалаштирилган" дея билдирди Озодлик билан суҳбатда вазирлик матбуот хизмати бошлиғи Саодат Боймирзаева.\nЎзбекистонда бюджет ташкилоти ходимларининг маошларидан турли мақсадлар учун ушлаб қолиш ёки тадбиркорларни ўз ҳисобларидан ҳомийлик ва хайрия ишларига мажбурлаш ҳоллари кенг тарқалган.\nКўпинча бу каби ишларга бош-қош бўладиган ўрта бўғин амалдорларининг ўзлари молиявий қурбонликка мажбурланаётгани нисбатан янги кўриниш.\n"Вақф"- Қорбобо: Президент ва бошқа раҳбарлар номидан берилаëтган совғалар пулини ким тўламоқда?


Тушда президент кўрса нима бўлиши ҳақида ko'rsa nima bo'ladi - Tush tabiri kitobi\nUztext.com » Tush tabiri » Тушда президент кўрса нима бўлиши ҳақида\nТушда президент кўрса нима бўлиши ҳақида текст\nТушда президент –тушда президентни кўрсангиз ва у билан гаплашсангиз – сизани ғайритабиий вақеа кутади. Бу шу билан бирга бу тушда-сиз ҳақингизда ғийбат юрибди. У билан бир стол атрофида ўтириб овқатланиш – сизни дам олиш вақтингиз келди, таътилга келинг, сиз бунга лойиқсиз. Агар сизга президент сизга қараб кулса – сизга бошқалар хавас қилишади.\nНимага тушга президент киради –агар сиз уни чиқишини тингласангиз – сизни севганингиз алдайди. Президент – у билан гаплашиш – сиқилиш; президент бўлганин бўлсангиз – бахтсиз вақеа.\nТушда президент кирса\nXXI-аср туш таъбирида\nПрезидент – йиғилишга чақирилган бўлса – хурсандчилик ва омадга, лекин у билан гаплашиш – сиқилишга. Тушда президент маслахатчилари билан бирга кўрсангиз – ишдаги омадга, фойда олишга, ҳамма вазият яхшиланади. Ўзингиз президент бўлганизни кўрсангиз – ёмон туш, тўсиқлар, қийинчилик, соғлиқ билан муаммо.\nТ.Смирнова туш таъбири\nПрезидент – чуқур ўйланишга толасиз. Президент – кўнгилсизлик; у билан жамоада бўлиш – хафсалангиз пир бўлиши. Юрт президенти тушга кирса – кўриш ёки гаплашса, асабингизни асранг, кўп нарсани кўнглизга яқин олар экансиз. Нотаниш президентни кўриш, сизга фойдали\n26-06-2021, 00:06 14


2015 йил 17 август куни вилоят АКМ тадбирлар залида Ўзбекистон Республикаси Президенти Ислом Каримовнинг “Она юртимиз бахту иқболи ва буюк келажаги йўлида хизмат қилиш – энг олий саодатдир” китоби тақдимоти ўтказилди. Тадбирда Ўзбекистон ёзувчилар уюшмаси аъзолари, шоир ва ёзувчилар, санъаткорлар, ижодкор ёшлар иштирок этдилар.\nТақдимотни АКМ директори Шоҳидбек Аслонов очиб, йиғилганларни меҳмонлар билан таништирди.\nЎзбекистон Республикаси Олий Мажлиси Сенати аъзоси, Ўзбекистон Ёзувчилар уюшмаси раиси ўринбосари, Ўзбекистон халқ шоири Иқбол Мирзо йиғилганларни китоб билан таништирар экан, тўпламга Ислом Каримовнинг 2015 йил март ойида бўлиб ўтган президент сайлови арафасидаги барча нутқ ва маърузалар жамланганлиги, 29 март куни бўлиб ўтган сайлов арафасидаги икки-уч ой мобайнида давлат раҳбари 20 дан ошиқ учрашув ва анжуманлар ўтказиб, уларда нутқ сўзлади ва маърузалар қилганлигини маълум қилди.\nНутқларда мамлакат мустақиллик йилларида босиб ўтган йўл чуқур таҳлил қилинади, шунингдек, яқин йиллар ичида Ўзбекистон олдига қўйилган стратегик ва тактик вазифалар ҳам батафсил асослаб берилган.\nВилоят ҳокимининг маънавий-маърифий ишлар бўйича ёрдамчиси Ф. Қосимов китоб ҳақида гапирар экан, китобни ўқир эканмиз, Президентимизнинг мустақил ўзбек давлатининг асосчиси, дунё миқёсида тан олинган йирик давлат арбоби бўлиб шаклланишида унинг сиёсий тафаккури, нотиқлик маҳорати нақадар катта аҳамият касб этганига ишонч ҳосил қиламиз, деб таъкидлади.\nМазкур тўпламнинг бош ғоясини қуйидаги сўзларда мужассам бўлган энг муҳим ўзак фикр ташкил этади: “Биз ўтган даврда амалга оширган ишларимизга баҳо берар эканмиз, “Кеча ким эдигу бугун ким бўлдик? деган савол асосида уларнинг моҳияти ва аҳамиятини ўзимизга чуқур тасаввур этамиз. Айни вақтда “Эртага ким бўлишимиз, қандай янги марраларни эгаллашимиз керак? деган савол устида ўйлашимиз, нафақат ўйлашимиз, балки амалий ишларимиз билан бунга жавоб беришимиз лозим”.\nТадбирда шунингдек, Ўзбекистонда хизмат кўрсатган артист Тошпўлат Маткаримов, Зулфия мукофоти совриндорлари Юлдуз Ўрмонова, Сарвиноз Саидхўжаева, шоир Баҳодир Исолар китоб ҳақида ўз фикр-мулоҳазаларини билдирдилар. Тақдимот давомида ёш қаламкашлар ватан, она, мустақиллик, ёшлик ҳақидаги ижодларидан ўқиб бердилар.


Ўзбекистон жаҳон чемпионатига чиқоладими? – икки мураббий баҳоси - BBC News O'zbek\nЎзбекистон жаҳон чемпионатига чиқоладими? – икки мураббий баҳоси\nФутбол бўйича Ўзбекистон миллий терма жамоаси Хитойга қарши сўнгги босқич саралаш беллашувларининг албатта ғалаба қозониши шарт бўлган иккита якуний учрашувидан бирини бой берди. Гуруҳда тўртинчи ўринга тушиб кетди.\nКеча пайшанба куни Хитойда бўлиб ўтган ўйин мезбонларнинг 1:0 ҳисобидаги ғалабаси билан якунланди.\nУнгача гуруҳда Осиё қитъасидан яримта йўлланма учун курашиш ҳуқуқини берувчи 3-ўринда бораётган Ўзбекистон бу мағлубияти ортидан, бир поғона пастлади.\nАксинча, параллел ўйинда Қатарни йирик ҳисобда мағлуб этган Сурия Ўзбекистоннинг ўрнига кўтарилиб олди.\nЎзбекистоннинг устидан эришган ғалабаси эса, Хитойга ҳам яримта йўлланма учун курашиш имкониятини яратди.\nБошқа томондан, сўнгги тур ўйинларида қайд этилган бу каби натижалар "А" гуруҳи ихтиёрида қолаётган иккинчи нақд йўлланма учун даъвогарлар сонини ошириб юборди.\nЭнди бу йўлланма учун курашга Жанубий Корея ва Ўзбекистондан ташқари Сурия ҳам қўшилди.\nХудди шу боис ҳам, Ўзбекистоннинг ўз тарихида биринчи бор жаҳон чемпионатига чиқиш имконияти бу йил ҳам "қил устида қолди".\nБуёғи нима бўлади? - Ўзбекистон миллий терма жамоаси ўз тарихида эришган энг юксак натижалар эса, суҳбатдошларимиз Биродар ака Абдураимов ва Вадим Абрамовлар мураббийлиги даврига тўғри келади.\nБи-би-си Ўзбек Хизмати шу саволни ана шу икки етакчи мутахассисга берди.\nFutbol, JCH-2017: Xitoy-O'zbekiston, ishqibozlikni ko'ring\n"А" гуруҳи пешқадами Эрон эса, бирор бир мағлубиятсиз ўтказаётган сўнгги босқич саралаш беллашувлари боис, биринчи йўлланмани муддатидан илгари қўлга киритишга муваффақ бўлган.\nЎзбекистон миллий терма жамоаси Биродар ака Абдураимов ҳаммураббийлиги остида илк ва сўнгги бор Осиё Ўйинлари ғолиби бўлган.\nВадим Абрамов эса, ўзбекистонлик футболчиларни биринчи бор Осиё Кубогининг ярим финалига олиб чиққан.\n"Жанубий Корея билан ўйин - охирги шанс. Футболчиларимизни фақат ютуқ қониқтиради. Жанубий Кореяга эса, дуранг натижа ҳам кифоя қилади. Бизникилар фақат ютуқ, ютуққа ўйнаши керак. Уларнинг дарвозасидан ютуқни қидириш керак", - дейди Биродар ака Абдураимов.\nСўнгги тур учрашувлари ортидан, "А" гуруҳида мураккаб вазият юзага келганини эътироф этган Вадим Абрамовнинг айтишича эса, "назарий жиҳатдан ҳалиям жаҳон чемпионатига чиқиш имкониятимиз бор. Аммо, худди шунинг баробарида, гуруҳда бешинчи ўринга тушиб ҳам кетишимиз мумкин. Энди бу нарса бизга боғлиқ эмас. Аксинча, гуруҳдаги параллел ўйинлар натижасига боғлиқ...".\nРоссия мезбонлик қилувчи 2018 йилги жаҳон чемпионатига Осиё қитъасидан сўнгги босқич саралаш беллашувларининг якуний учрашувини "А" гуруҳи вакиллари 5 сентябрь куни ўтказишади.\nЎзбекистон худди ўша куни Тошкентда Жанубий Кореяни қабул қилади.\nФИФА томонидан Осиё қитъасига ажратилган жаъми йўлланмаларнинг сони эса, бор-йўғи 4.5 тани ташкил этади.


Давлат корхоналари солиқлардан ташқари яна нималарни тўлайди?\n11:39 / 15.04.2019\nАкциядорлик жамиятларининг давлат улушлари бўйича ҳисобланган дивидендларни ва давлат унитар корхоналарининг соф фойдасидан ажратмаларни бюджетга ундириш тартиби тўғрисидаги низом лойиҳаси эълон қилинди.\nҲар қандай мулкдор сингари, давлат ҳам ўз мулкидан дивидендлар олишга ҳақли. Давлат иштирокидаги корхоналар хусусий бизнес каби солиқ тўлайди. Бироқ солиқлардан ташқари, давлат корхонаси ёки давлат улушига эга бўлган корхона фойдасининг бир қисми дивидендлар тарзида бюджетга келиб тушиши керак, деб ёзади Norma.\nИлгари давлат корхоналарининг соф фойдасидан ажратмалар миқдори махсус Комиссия томонидан белгиланган, у мазкур масалани якка тартибда ҳал қилган. 2019 йил февраль ойининг охиридан давлат корхонасининг соф фойдасидан ажратмаларнинг ягона миқдори 30% миқдорида этиб белгиланди (ВМнинг 16.10.2006 йилдаги 215-сон қарорига 1-илованинг 12-банди).\nЮқорида кўрсатилган янгиликлардан ташқари, Президентнинг 26.06.2018 йилдаги ПҚ–3802-сон қарори 7-банди билан давлат солиқ хизмати органларига давлат улушлари бўйича дивидендларни ва давлат унитар корхоналарининг соф фойдасидан давлат бюджетига ажратмаларни ундириш ҳуқуқи берилган.\nБироқ юқорида кўрсатилган ҳужжатларда ушбу ажратмаларни ҳисоблаш ва тўлаш тартиби, назорат ва тегишли санкциялар белгиланмаган эди. Энди шу ва бошқа масалаларни Акциядорлик жамиятларининг давлат улушлари бўйича ҳисобланган дивидендларни ва давлат унитар корхоналарининг соф фойдасидан ажратмаларни бюджетга ундириш тартиби тўғрисидаги низом билан тартибга солиш таклиф қилинмоқда.\nЛойиҳада устав капиталида давлат улушига эга хўжалик жамиятлари ва давлат унитар корхоналари тўғрисидаги ахборотларни алмашиш тартиби белгиланган. Хусусан, ДСҚ Давлат хизматлари агентлиги ва Марказий депозитарийдан олган ахборот автоматлаштирилган режимда ҳудудий солиқ органларига узатилади, улар 5 иш куни мобайнида қуйидагиларни ҳисоблайдилар:\n• устав капиталидаги давлат улуши 50% ва ундан ортиқ бўлган хўжалик жамиятларининг соф фойдасидан 30% миқдоридаги дивидендлар суммасини;\n• давлат унитар корхоналарининг соф фойдасидан 30% миқдоридаги ажратмаларни.\nУстав капиталидаги давлат улуши 50%дан кам бўлган хўжалик жамиятлари бўйича соф фойдадан дивидендлар амалдаги қонунчиликка мувофиқ ҳисобланиши керак (Солиқ кодексининг 156-моддаси).\nҲар қандай давлат ажратмаси (солиқ) бўйича бўлганидек, лойиҳада соф фойдадан ажратмалар ҳисоб-китобини тақдим этиш, ҳисоб-китобни тақдим этиш даврийлиги, тўлаш муддатлари, ажратмаларни бюджетларга йўналтириш тартиби келтирилган:\n• лойиҳада давлат корхоналарининг соф фойдасидан ажратмалар бўйича ҳисоб-китобларнинг шакллари белгиланган;\n• ажратмаларнинг ҳисоб-китобларини тақдим этиш муддатлари – давлат бюджетига дивидендларни ҳисоблаш тўғрисида қарор қабул қилинган ойдан кейинги ойнинг 25-санасидан кечиктирмасдан;\n• ажратмаларни тўлаш муддатлари – давлат бюджетига дивидендларни ҳисоблаш тўғрисида қарор қабул қилинган кундан бошлаб 60 кун мобайнида;\n• корхонадаги давлат улуши маҳаллий бошқарув органларига (ҳокимликларга) тегишли бўлса, соф фойдадан ажратмалар маҳаллий бюджетларга йўналтирилади.\nСоф фойдадан ажратмаларни тўлаш муддатлари улар бўйича ҳисоб-китобларни топшириш муддатларидан – яъни давлат бюджетига дивидендларни ҳисоблаш тўғрисида қарор қабул қилинган ойдан кейинги ойнинг 25-санасидан кечикмаслиги керак.\nТўлов кечиктирилган тақдирда ҳар бир кечиктирилган кун учун Марказий банкнинг қайта молиялаштириш ставкасидан келиб чиқиб пеня ҳисобланади. Соф фойдадан ажратмалар солиқнинг ўзи эканлигини инобатга олган ҳолда Солиқ кодексида барча солиқлар ва тўловлар учун белгиланган пеня миқдори қабул қилиниши керак – Солиқ кодексининг 120-моддаси.\nЛойиҳада соф фойдадан ажратмаларнинг ҳисоблаб чиқарилиши ва тўланиши устидан назорат ҳам акс эттирилган:\n• соф фойдадан ажратмалар бўйича юзага келадиган қарздорлик қонун ҳужжатларида белгиланган тартибда мажбурий равишда ундирилади. Солиқлар ва тўловлар бўйича қарздорликни мажбурий равишда ундириш тартиби Солиқ кодексида белгиланганлиги муносабати билан соф фойдадан ажратмаларни қонун даражасида солиқлар ёки тўловларга тенглаштириш зарур;\n• соф фойдадан ажратмаларнинг тўғри ҳисобланиши ва тўланишини давлат солиқ хизмати органлари белгиланган тартибда камерал назорат тизими орқали текширадилар. Бунда ҳам, барча тўловчилар учун бўлганидек, солиқ назоратининг барча турлари – ш.ж. ҳужжатли текширувлар белгиланиши лозим.\nНефт маҳсулотлари ва бошқа акциз тўланадиган товарлар ва хизматларга янги солиқ ставкалари белгиланади\n11:02 / 25.11.2020\nХалқ депутатлари вилоятлар кенгашларига солиқ соҳасига оид имтиёзлар қўллаш ваколатлари берилади\n08:39 / 24.11.2020\nСолиқ маъмуриятчилигини такомиллаштириш бўйича янги чоралар белгиланди\n08:21 / 21.11.2020\nЯнгиҳаёт тумани давлат солиқ инспекцияси бошлиғи тайинланди


Қирғизистон: Сурияда тайёргарликдан ўтган халқаро террор ташкилоти аъзоси қўлга олинди\n05 декабр 2021, Тошкент вақти: 15:57\nҚирғизистонда шу йилнинг 16 декабрь куни халқаро террор ташкилоти аъзоси бўлган маҳаллий турғун С.Т. ушланган. Бу ҳақда Озодликнинг қирғиз хизмати Миллий хавфсизлик давлат қўмитасидан (МХДҚ) олинган маълумотга таянган ҳолда хабар қилди.\nҚайд этилишича, қўлга олинган шахс Сурияда жанговар тайёргарликда ўтиб, халқаро террор ташкилоти таркибида ҳукумат кучларига қарши олиб борилган жангларда иштирок этган.\nАйни пайтда у МХДҚнинг вақтинча сақлаш ҳибсхонасида тутиб турилибди. Қўлга олинган шахснинг кимлар билан алоқада бўлгани аниқланмоқда ва унинг бошқа жиноятларга алоқадор ёки эмаслиги текшириляпти.


Ёш аëл билан интим видеоси тарқалган урганчлик мулла милицияни шахсий ҳаётига дахл қилганликда айблади – КУН УЗ\nГлавная / Жамият / Ёш аëл билан интим видеоси тарқалган урганчлик мулла милицияни шахсий ҳаётига дахл қилганликда айблади\nanvarj63 29.08.2018\tЖамият Comments Off on Ёш аëл билан интим видеоси тарқалган урганчлик мулла милицияни шахсий ҳаётига дахл қилганликда айблади 757 Показы\nЁш қиз билан интим видеоси тарқалган 61 ёшли хоразмлик мулла Абдуҳамид Отажонов Озодлик билан суҳбатда Урганч шаҳар Ички ишлар бошқармаси ходимларини ўз шахсий ҳаётига дахл қилиб, олти йил аввал олинган видеони ижтимоий тармоқда тарқатиб юборганликда айблади.\n– 2012 йилда бўлганди бу иш. Мениng хотиним йўқ. Ҳеч қандай жиноят қилганим йўқ, ўз уйимда ётибман. Уйда ётиш мумкин эмасми? Муллаларга мумкин эмасми бу ишни қилиш? Хотиним йўқ бўлгани учун¸ ноиложликдан қилдим. Бу қиз менинг уйимга ўзи келган, мажбурлаб олиб келмадим. “Хотинингиз йўқ экан, ўзим массаж қиламан, кирингизни ювиб бераман”, деб юрди¸ кейин шу иш бўлди. Лекин булар устимга бостириб кириб, видеога олишди. 2012 йилда бу гап тамом бўлганди. Энди олти йил олдин олинган видеони тарқатиб юборишибди, – дейди Абдуҳамид Отажонов.\n– Милицияда сақланиб турган видео қандай қилиб чиқиб кетаяпти? Милиция архивидаги видеони ким бориб чиқариб юбора олади? Милициядан бошқа бу видеони ким чиқариб юбора олади? Кеча милициядан мени қўрқитиб, “Ички ишларга даъвом йўқ”, деб ёзиб берасан дейишаяпти. Даъвом йўқ бўлса¸ мени ким чиқарди, девор олдими видеога? Ё осмондан келиб ўзга планеталиклар чиқардими? 2012 йилда бўлгандику бу! Мен ҳозир милициядан шу видеони тарқатиб юборганларни аниқлаб, жазолашни талаб қиламан. Мендек бир қарияни устига бостириб келгунча ўғри-муттаҳамларни ушлашса бўладику булар. Милиция қилган бу иш учун керак бўлса ўзимни ўзим ўлдиришга ҳам тайёр турибман. Милицияни бу қилган ишини ҳамма жойга ёзаман, кейин ўлимим учун жавоб беришсин булар, – дейди Озодлик билан видеосуҳбатда Отажонов.\nОзодлик 23-28 август оралиғида Урганч шаҳар ИИБ расмийлари билан боғланиб¸ воқеага муносабат билдиришни сўради. “Ўзимиз қайтиб телефон қиламиз”¸ деган шаҳар милицияси расмийлари ҳозирча Озодликка боғлангани ва Отажонов айбловлари юзасидан изоҳ бергани йўқ.\n“Ота-бобомдан қолган қадимий китоблар, тегма китобларга шол бўласан,”- дейди домла яланғоч баданининг пастки қисмини рўмол билан ўрай туриб.\nВидеони олаётган эркак эса: “Мен шол бўламанми ё ишни қилган сиз шол бўласизми”, дея жавоб қилади.\nОзодлик суҳбатлашган айрим урганчликлар видеодаги домла туғмас аёлларга дам солиш билан бутун вилоятга донғи кетган “куф-суфчи” мулла эканини айтишди.\n– Мени бепушт аёлларга дам солади, деб чиқишибди, бўлмаган гап. Тўғри, менинг отам хўжалардан, эшонлардан бўлган, мулла ўтган. Бизга ёш пайтимизда ўргатган арабча ўқишни. Арабчани биламан. Шунинг учун зиёни тутганлар, ёмон туш кўрганлар, эпилепсия бўлганлар келади дам солдиргани. Уларга Қуръон ўқиб¸ тутатки қиламан. Ўзбекистон давлати тарафидан чиқарилган Қуръони Карим китобидан ёзиб бераман, “Оятлар хислатлари” деган китобдан ёзиб бераман, олиб кетишади, – дейди Отажонов.\n– Милицияга олиб кетишди мени ўшанда. Китобларимни ноқонуний ваҳобийларни адабиёти деб, конфискация қилмоқчи бўлишди. Мен уларга қанақа ваҳобий, бу ота-бобомдан қолган эски Фузулийнинг шеърлари битилган китоблар эканини айтдим. Текшириб кўриб қайтариб беришди кейин, – дейди Абдуҳамид Отажонов.\nПред. Мустақиллик байрами кунлари қўшни давлатлар билан чегаралар ёпилмайди\nСледующая Ўзбекистонга сармоя ëтқизиш учун келган европалик тадбиркор “ўзбек билети” олмагунча Тошкентга киритилмади


Айни дақиқаларда Ўзбекистон Республикаси Президентининг Матубот хизмати ташаббуси билан Туризмни ривожлантириш давлат қўмитаси раиси Азиз Абдуҳақимов иштирокида “Ўзбекистонда туризмни ривожлантириш истиқболлари ва унинг мамлакат иқтисодиётидаги аҳамияти тўғрисида”ги матбуот анжумани ўтказилмоқда. Унда маҳаллий ва хорижий ОАВ вакиллари иштирок этиб, ўзларини қизиқтирган саволларга жавоб олишаётир. Анжуман давом этмоқда.\nСоат 16:00да бошланган анжуманни Президент Матбуот хизмати вакили Минхожиддин Мирзо очиб берди. Уни Ўзбекистон 24 канали ва давлатимиз раҳбарининг Фейсбукдаги расмий саҳифасида онлайн трансляция қилинмоқда. Натижа эса кутилганиданда ҳайратланарли. Ижтимоий тармоқда 22 дақиқада 7000 кўрувчи, 1000 дан ошиқ лайк, 400 дан ошиқ изоҳ қолдирилди.\nТрансляцияни қуйидаги ҳавола орқали кўришингиз мумкин:\nэтмоқда хизмати ташаббуси Президент ортиқ Онлайн матбуот лайк кўрувчи изоҳ дақиқада дан давом брифинг


Ўзбекистонда бож ва акциз солиғи оширилди\nФеруза Ўзбекистон президентининг яқинда қабул қилинган қарори билан 1 ноябрдан бошлаб мамлакатга олиб кириладиган истеъмол молларига белгиланган давлат божи ва акциз солиғи миқдори оширилди.\nДавлат божи ва акциз солиғи миқдори оширилиши белгиланган истеъмол маҳсулотлари рўйхатига гўшт ва парранда, сут ва сут маҳсулотлари, пишлоқ ва турли хилдаги мева шарбатлари, қанд-қурс ва турли ширинликлар, атир-упа, тайёр кийим-кечаклар, видео ва аудио ускуналари, телевизорлар, ун, ун маҳсулотлари ва ҳоказолар киритилган.\nХусусан, гўшт ва парранда маҳсулотларига, чойга, атир-упага ва тиш ювиш воситаларига, электр техника молларига 30 фоиз, кофе ва унинг ўрнини босувчи маҳсулотларнинг ҳар килограммига 0,7 доллар ёки 10 фоиз, тайёр кийимларга 30 фоиз ёки ҳар донасига 2,5 доллардан кам бўлмаган миқдорда давлат божи белгиланди.\nДавлат божхона қўмитаси вакиллари мазкур қарор юзасидан расман муносабат билдиришдан ўзини олиб қочмоқда. Аммо қўмитанинг ўз исмини ошкор этишни истамаган ходими бундай қарорнинг қабул қилиниши давлат раҳбариятининг хоҳиш-истаги эканини билдирди.\nБозорларда фаолият кўрсатаётган тадбиркорлар эса президент қароридан норозилигини яшираётгани йўқ.\n“Ўзи халқ қийналаётган бир пайтда энди унга янада оғир бўлади. Бизнинг савдо ҳам ўлади”, - деди тадбиркорлар.\nМустақил журналист Сергей Ежковнинг фикрича, бу қарор давлатнинг одамларга эркинлик беришни истамаётгани, ҳар қандай йўл билан ўз бюджетини тўлдиришга уриниши натижасидир.\n“Агар одамларга эркинлик берилса, давлат уларни ҳуқуқ-тартибот органлари воситасида эзмаса, турли текширувлар билан хўрламаса, бизнес қонуний юритилади ва тадбиркорларнинг ўзи ихтиёрий равишда бюджетга маблағ туширади. Бироқ Ўзбекистонда давлат қонуний ишлашга мутлақо имкон бермайди. Янги қарор ҳукуматнинг нақадар саводсиз эканини яна бир бор кўрсатмоқда”, - деди журналист.\nУнинг таъкидлашича, ҳозир шундоқ ҳам мамлакатда иқтисодий, сиёсий ва ижтимоий кескинлик ҳукм сурмоқда. Қарор натижасида истеъмол моллари нархи ошиши аҳоли норозилигини янада кучайтиради.\nС.Ежков бундай вазиятни сунъий равишда яратиш “нодонлик ва жиноят” эканини билдирди.\nЭслатиб ўтамиз, Ўзбекистонга олиб кириладиган истеъмол молларига белгиланган давлат божи жорий йил 1 апрелда ҳам 0 фоиздан 100 фоизга қадар оширилган эди.


Мирзо Улуғбекка тегишли нефрит пиёла Британия музейида экан... - Darakchi\nМОЗИЙДАН САДО 17.11.2019, 17:52\nТеглар: Улуғбек, нефрит, Самарқанд\n...Дунёга машҳур Британия музейида сайёрамизнинг турли ҳудудларидан олиб келинган, бир неча минг йилликларни ўз ичига олган бу қадимий музейни йилига ўртача 6-7 миллион киши томоша қилади. Бу ерда 8 миллиондан ортиқ экспонат сақланади.\nМузей сайтида берилган маълумотларга кўра, мазкур коса тахминан 1420-1449 йилллар оралиғида Самарқандда юксак маҳорат билан ишланган. Коса овалсимон кўринишга эга бўлиб, унга 200-250 мл. суюқлик жойлашади. Қадимда одамлар орасида нефритдан ясалган идишга заҳарли суюқлик солинса у парчаланиб кетиши ҳақида афсоналар юрган.


БОШ АЙЛАНИШИ ВА КЎНГИЛ АЙНИШИ САБАБИ НИМА?\nБош айланиши ва кўнгил айнишига олиб келувчи омиллар бир қанча. Мақолада систематик (доимий) тарзда бош айланиши, кўнгил айниши ва холсизликни қайталаниб туриши одам организмида қайдадир жиддий муаммоларга замин яратилаётганига ишора қилади. Бундай пайтларда албатта терапевтга мурожаат қилиш ва ташхисингизни аниқлаб олиш тавсия этилади. Бу касалликлар қуйидагилар:\n• Бўйин остеохондрози – бош айланиши ва кўнгил айнишини энг асосий сабабчиси.\n• Умуртқа поғонасининг бўйин қисми ва бош мия травмалари\n• Инсульт – бош мияга қон қуйилиши бош айланиши билан бирга қисқа муддатли кўрувни бузилишига, харакат координациясини бузилиши ва холсизликка олиб келади.\n• Ушбу шикоятлар мигрень билан кечганда бош мия ўсмасига гумон қилиш мумкин.\n• Атеросклероз ва шу каби бошқа қон томир тизими патологиялари бош айланишига сабаб бўлади.\n• Климакс, хомиладорлик ва хайз кўриш давридаги кўнгил айниши ва бош айланиши нормал холат хисобланади.\n• Кучли стресс, пархез сақлаш, камқонлик ва кексалик хам юқоридаги белгиларга сабаб бўлади.\n• Қон босимини пасайиши ва ёки ортиб кетиши кўнгил айниши, қайт қилиш ва кучли бош оғриғи билан кечади.\nБош айланиши ва кўнгил айнишини келтириб чиқарувчи сабабларни хилма-хиллиги пациентларга аниқ бир ташхисни қўйиш учун бир қатор текширув усулларини қўллашга мажбур этади.\nМутахассис хузурида Сиз шикоятларингизни қайдан келиб чиққанини, шикастланиш холлари бўлганми-йўқми, зарарли одатларингиз мавжудми ва иш фаолияти тури хақида маълумот беришингиз сўралади.\nТиббий текшириш усулларидан бош мияни МРТ (магнит резонанс томографияси), усулида текшириш, турли қон тахлиллари, электроэнцефалография, умртқа поғонасининг бўйин ва бошқа қисмлари рентген текшируви, қон-томирларни ультратовушли текшириш (допплер) усули қўлланилади.\nКасаллигингиз турига қараб Сизни кардиолог, невролог, отоларинголог, травматолог, нарколог ёки гинеколог даволаши мумкин.\nБош айланиши, бўшашиш ва кўнгил айнишини профилактикаси учун одам турли хил зарарли одатлардан сақлаши, жисмоний машқлар бажариши, тоза хавода кўпроқ сайр қилиши, турли стресс холатларидан сақланиши талаб этилади.\nСентябр 02, 2017 19964 5 Рукн НЕВРОЛОГИЯ\nАвг 17, 2017 56645\nАвг 21, 2017 56268\nАвг 22, 2017 47400\nОкт 19, 2017 46874\nСен 27, 2017 43928\nАвг 22, 2017 33416\nНоя 24, 2017 31012\nАвг 17, 2017 23123\nАвг 21, 2017 22868\nОкт 19, 2017 21170\nНоя 27, 2017 20569\nАпр 25, 2018 20321\nАвг 20, 2017 17979\nАвг 22, 2017 15583\nНоя 26, 2017 14833\nАвг 26, 2017 14086


ЖЧ-2018. Германия гуруҳда нечанчи бўлади? Мексика қолиб кетиши мумкинми? «F» гуруҳи анонси\nЖЧ-2018. Германия гуруҳда нечанчи бўлади? Мексика...\n27.06.2018 12:20 0 1950\nЖаҳон чемпионати доирасида бугун «F» ва «E» гуруҳида якунловчи 3-тур ўйинлари бўлиб ўтади. Эътиборингизга «F» гуруҳи баҳслари анонсини тақдим қиламиз.\n«F» гуруҳи. Жанубий Корея – Германия\nГермания гуруҳдан чиқиши учун ғалаба қозониши керак. Ғалаба қозонганида ҳам имкон қадар йирикроқ ҳисобни қайд этиши лозим. Шунда амалдаги жаҳон чемпионлари нариги жуфтлик натижасига қараб қолмайди. Агар иккинчи жуфтликда Швеция Мексикани ютиб берса, Германияда гуруҳда биринчи ўринга кўтарилиш имкони ҳам пайдо бўлади.\nАммо Жанубий Корея ҳам осонликча таслим бўлмайди, ахир уларда ҳам минимал бўлса-да, плей-оффга чиқиш имконияти сақланиб турибди.\nГермания бош мураббийи Йоахим Лёв бу учрашувда дисквалификация олган Жером Боатенг хизматидан фойдалана олмайди. Шунингдек жароҳати сабаб Себастьян Руди ҳам майдонга туша олмаслиги мумкин.\nЖанубий Корея: Чо Хён У — Ли Ён, Чан Хён Су, Ким Ен Гвон, Ким Мин У— Мун Сон Мин, Чу Се Джон, Ки Сон Ен, Хван Хи Чхан — Ли Джэ Сон, Сон Хин Мин.\nГермания: Нойер – Киммих, Хуммельс, Рюдигер, Гектор – Гюндоган, Кроос – Мюллер, Ройс, Вернер – Гомес.\nЖамоалар ЖЧда икки бор тўқнаш келган ва Германия ҳар иккисида ҳам (1994 ва 2002 йиллар) ғалаба қозонган.\nЖанубий Корея ўз уйида ўтган ЖЧда (2002 йили) ярим финалгача етиб борган ва айнан немислар томонидан тўхтатилган.\nГермания ЖЧда Осия жамоалари билан 5 бор тўқнаш келиб, барчасида ғалаба қозонган.\n«F» гуруҳи. Мексика – Швеция\nМексика ушбу мундиалда ажойиб натижа қайд этмоқда. Мексикаликларнинг Германияни мағлуб этишини кимам кутган дейсиз. Сўнг Жанубий Корея мағлуб этилди ва ҳозирча 100 фоизлик натижа билан 6 очко қўлга киритилган. Шу ҳолатида ҳам Мексика гуруҳ босқичида қолиб кетиши мумкин! Агар бугун Швеция ва Германия ғалаба қозонса, учала жамоада ҳам 6 очкодан йиғилади ва урилган голлар ҳисоб-китоб қилинади. Бу эса Мексика фойдасига бўлмаслиги мумкин.\nДемак, бу гуруҳда тўртала жамоада ҳам имконият сақланиб қолган ва бу учрашувлар қизғин ўтишини таъминлайди.\nМексика ва Швеция ўзаро 9 маротаба учрашишган, шундан фақат бир марта ЖЧ доирасида ўйин ўтказилган унда (1958 йили) шведлар устун келишган – 3:0.\nЎзаро ўртоқлик учрашувларининг сўнгги бештасидан фақат биттасида Мексика шведларга мағлуб бўлган.\nМексика ЖЧ тарихида ҳали бирор марта кетма-кет уч марта ғалаба қозонмаган. Бугун бу ишни уддалай олса, кетма-кет уч ғалабага эришган КОНКАКАФнинг биринчи жамоасига айланади.\n19:00 Мексика – Швеция\nШвеция Германия ЖЧ-2018 Мексика\nЖЧ-2018 24/06, 01:09\nЖЧ-2018. «Немис машинаси» уйғонди (видео)


Бундан бир ярим йил аввал Сурияга кетган ва махсус тайёргарликдан ўтиб ватанига қайтган уч ўшлик йигит шу йилнинг 26 март куни махсус хизматлар томонидан қўлга олинган эди.\nАсли ўзбек, бироқ журналистлар билан қирғиз тилида гаплашган ҳамда ҳозирча ким ва Ўшнинг қаеридан экани очиқланмаётган 3 йигитнинг бири журналистлар билан учраштирилган. У Суриядан келиб, бир ярим йил тинч яшаганини, хеч ким билан жанг қилиш нияти йўқлигини айтиб, қирғизистонликлардан кечирим сўради:\n- Мен учун жиҳод ўз нафсим билан кураш бўлиб қолди. Бир кофирни ўлдиргандан кўра, унга яхши гапириб динга чақирганим яхши экан. Мен биринчи Оллоҳга тавба қилдим. Иккинчидан, президентимиз Алмазбек Атамбаевдан, судялардан ва бутун Қирғизистон халқидан кечирим сўрайман. Худо хоҳлаб чиқиб кетсам, умуминсониятга зиёним тегмайди, - дейди қўлга олинганлардан бири.\nҚўлга олинган мазкур йигит 26 ёшда. У2006 йилдан бошлаб намоз ўқишни бошлаган. Маҳбуснинг айтишича, 2011 йили қишлоқ масжидига имом бўлиб келган 20 ёшдагиСирожиддин исимли шахс ташвиқотига учиб, уч таниши билан Сурияга кетган. У терговда Сурияда 19 кун бўлганини ва у қурол билан жиҳод қилиш фикридан қайтганини билдирган.\n- Сурияга боргандан кейин 11 кундан сўнг машқ қила бошладик. Югурдик, автомат отдик. Кейин Башар Асад ҳарбийлари турган ердан 3 километр узоқ бўлган ерга бизни олиб боришди. Биз блок-постда турганда, соат иккиларда вертолёт билан бомбалаб, танкларда ота бошлашди. Қўрқиб кетдим ва йиғлаб ортга қочдим. "Қайтиб кетаман", деб йиғладим. Улар "Сен Қирғизистонга борсанг сени СНБ қўлга олади”, дейишди. Мен майли бу ерда ўлгандан кўра қайтаман, деб қайтдим, - дейди суҳбатдошимиз.\nСуриядаги жангларда иштирок этиб, махсус тайёргарликдан ўтиб келган уч фуқарони махсус хизматлар бир ярим йилдан сўнг қўлга олди. Қўлга олинганлардан бири қўлга олингунига қадар қарзини тўлаш учун ғишт қуйиб, ҳайдовчилик қилиб юрганини айтмоқда.\nМиллий хавфсизлик давлат қўмитаси матбуот котиби Рахат Сулайманов уларга нисбатан ёлланмачилик моддаси бўйича жиноий иш қўзғатилганини билдирди.\n- Халқаро терор ташкилотнинг уч аъзоси қўлга олинди. Улар Ўш вилояти яшовчилари. Бунгача Суриядаги жангларда иштирок этиб келишган. Ҳозирда уларга ёлланмачилик моддаси бўйича жиноий иш қўзғатилиб, ҳибсда сақланмоқда. Тергов кетмоқда. Уларнинг кейинги тақдирини суд ҳал қилади, - дейди Рахат Сулайманов.\nБунгача Суриядаги жангларда иштирок этганликда гумонланиб Ўшда қўлга олинганларнинг аксарияти жиҳод қилиш фикридан қайтганини айтишган. Мутахассислар Сурияга борганларни кечириш ёки кечирмаслик масаласида ҳар бирига алоҳида муносабатда бўлиш кераклигини айтишади.\nКонфликтолог Расул Авазбек ўғли президент Атамбаев ва халқдан кечирим сўраш маънавий кучгагина эгалигини айтади.\n- Бу ҳуқуқий масала. Бизнинг Жиноий кодексда ёлланмачилик деган модда бор. Агарда уларнинг жангда иштирок этгани исботланса, Қирғизистон Республикаси қонунлари бўйича жавоб бериши керак. Уларнинг кечириш ёки кечирмаслик масаласини эса президент ҳал қилмайди. Президентнинг суд ишларига аралашиш ҳуқуқи йўқ. Шунинг учун уларнинг кечирим сўраши фақат маънавий масала, - дейди Расул Авазбек ўғли.\nРасмий маълумотларга кўра, Сурияда 300га яқин қирғизистонлик бор. Сурияга бориб келганларнинг элликка яқини қўлга олинган. Улардан 8 нафари 5 йилдан 8 йилгача озодликдан махрум қилинган. Яна уч киши Ўш шаҳар суди томонидан шартли равишда 3 йилга ҳукум қилинган.\nБундан аввал Қирғизистон Жўғўрқу Кенеши депутати Ўмурбек Текебаев Сурияда 500га яқин қирғизистонлик бор эканини айтганди.\nҚирғизистон Миллий хавфсизлик давлат қўмитаси полковниги Талант Раззаков март ойи ўрталарида Озодлик радиосига берган суҳбатида Қирғизистондан Сурияга “жиҳодга” кетганларнинг ва кетаётганларнинг 80 фоизи ўзбеклар экани аниқланганини маълум қилганди.


2018.10.12 | Янгиликлар\nЎзбекистондаги ёшларнинг 71 фоизидан ортиғи келажагини ўқитувчи касбига боғлашни истайди. “U-Report” сўровномасининг маълумотлари асосида шу хулосага келинди.\nОлий Мажлис Сенати ва Ўзбекистон Республикаси Халқ таълими вазирлиги билан ҳамкорликда ҳамда “Ucell” компанияси кўмагида ЮНИСEФ ва Ўзбекистон Ёшлар Иттифоқи томонидан Ўзбекистонда ёшлар иштирокидаги “U-Report” янги рақамли платформа ишга туширилди.\n“U-Report” ёшларга муҳим масалалар бўйича ўз фикрларини баён этиш имкониятини беради. Мазкур тизим доирасида ўғил ва қизлар SMS, Facebook, Telegram орқали мунтазам сўровномаларда иштирок этишади.\nЎқитувчи ва мураббийлар куни шарафига “U-Report” Ўзбекистон Халқ таълими вазирлиги билан биргаликда ёшлар ўртасида ўқитувчи касбига оид ва мамлакатда ўқитувчилар мақомини ошириш учун нима қилиш керак деган мавзуда сўров ўтказди.\nСўровда 1120 дан ортиқ респондент иштирок этди. Сўров натижаларига кўра, респондентларнинг 71 фоизи ўқитувчи бўлишни, 29 фоизи эса келажагини бошқа касблар билан боғлашни хоҳлайди.\nШу билан бирга, респондентларнинг 31 фоизи давлат мактабларида, 20 фоизи олий таълим муассасаларида, 11 фоизи хусусий мактабларда ва 10 фоизи таълим муассасаларида ишлашни исташларини таъкидладилар.\nНима учун улар ўқитувчи касбини танлашлари сўралганида, 250 дан ортиқ респондент ўз билимларини баҳам кўриш ва яхши авлодни тарбиялашни исташларини, 150 нафар респондент болаларни севишни ва улар билан ишлашни исташларини айтди. 100 дан ортиқ ёшлар устоз касбини фахрий касб деб ҳисоблайдилар.\nШунингдек, 110 дан зиёд респондентлар яхши меҳнат шароитлари, барқарорлик ва яхши иш ҳақи бўлганлиги сабабли ўқитувчи бўлишни исташларини айтишди. Бу, ўз навбатида, Ўзбекистон Республикаси Президенти Шавкат Мирзиёевнинг яқинда қабул қилган қарорлари жамиятда ўқитувчилар мақомини ошириш учун ёшлар томонидан ижобий қабул қилинганлигини кўрсатади.